«Orain daudenek jakin behar dute, zenbat lan egin behar izan dugun honaino iristeko» - Kronika\n«Orain daudenek jakin behar dute, zenbat lan egin behar izan dugun honaino iristeko»\nGertutik jarraitu behar ditu Garbiñe Etxeberriak, emakumezkoen elite mailako taldea, eta oinarrizko futbolekoa.\nIndarra hartzen ari da emakumezkoen futbola, azkenaldian; eta Gipuzkoaren kasuan, bereziki, Realak Kopa irabaztearekin batera. Talde txuri-urdineko kirol zuzendaria da Garbiñe Etxeberria Aranburu hernaniarra. Aurretik, jokalari aritu zen Oiartzunen, dena hasi zen garaian: «80ko hamarkadan, zerotik hasi zen emakumeen futbola Gipuzkoan, eta uste dut belaunaldi horri asko zor diogula».\nBizitza osoa daramaki futbolean, Garbiñe Etxeberria Aranburu hernaniarrak. Oiartzunen jokalari aritu zen 20 urtez, baita bi Kopa eta Liga bat irabazi ere; eta 2004an Realak emakumezkoen taldea sortu zuenetik ari da bertan, entrenatzaile aurrena, eta kirol zuzendari orain. Kopa irabaztea «momentu oso oso gozoa» izan da berarentzat, baina «egindako bidearekin» dago «harro». Hernaniko kaleetan, askok zoriondu dutela onartu du, eta horrek «ilusioa eta poza» eman diola.\nPasa dira aste batzuk, Kopako finala irabazi zenutenetik. Nola ikusten duzu lortutakoa, orain?\nGero eta gehiago baloratzen dut. Beharbada, momentuan, barruko pozarekin eta inguruan sortu den guztiarekin, ez ginen konturatu, zer egin eta zer lortu genuen; baina denbora pasa ahala, gehiago baloratu dugu.\nZure kasuan, gainera, taldearen sorreratik egonda, oso berezia izango zen.\nLortu dugun titulua haundia da klubarentzat, emakumeon kirolarentzat, eta batez ere, futbolaren mundu honetan. Nik orain arteko prozesu guztia baloratzen dut. Urte asko daramazkit honetan, funtzio desberdinetan, jokalari, teknikari, koordinatzaile, teknifikazioan, delegatu lanetan? Momentu hau oso oso gozoa da niretzako, baina egindako bidearekin nago harro, eta denak merezi izan du.\nGipuzkoa osoan, gainera, sekulako mugimendua eta ilusioa sortu duzue.\nHaundia izan da. Nik uste dut, jokalariak ere ez zirela konturatu hasieran, zer lortu zuten. Igandean handik bueltatu ginenean, taldeak jaso zuen harrera Donostian, Aldundian, udaletxean? Anoetan bertan ere bai, mutilen Ligako azkeneko partiduan. Eta hor egin ziguten harrera ere, jokalarientzat haundia izan zen. Baina gero, astean zehar Gipuzkoan barrena egin genuen ibilbide horretan, konturatu ziren zer mugitu zen, nola iritsi ginen zaleengana? Eta neska-mutil gaztetxoek, beraien izenak zekizkiten. Telebistan ikusi zituzten, eta herrietara joan ginenean, izenez deitzen zieten. Jokalariak konturatu ziren horretaz. Eta oso oso polita izan zen, herrietan sortu zen giroa.\nHorretan geratuko da, edo segida izango du, mugimendu eta ilusio horrek?\nUste dut segida izango duela. Ez dakit zenbateraino izango den horrela hemendik aurrera, baina jende asko inguratuko zaigula iruditzen zait. Realzalea dena, futbola gustatzen zaiona, emakumezkoen kirola gustuko duena, gure jokalariak gertu sentitu nahi dituen zale hori? Jende asko gerturatuko da. Gure erronka izango da zale hori mantentzea, eta horretan, jarri beharko dugu gure aldetik ere. Ligan gauzak ondo eginez, hazten jarraituta, eta joko erakargarria eginda. Baina uste dut beste pauso haundi bat eman dugula, eta lortuko dugula zaleak geureganatzea.\nEz da zure aurreneko titulua izan. Bi Kopa (1987 eta 1988) eta Liga bat (1990) irabazi zenituen Oiartzunekin, jokalari bezala. Ezberdinak izango ziren haiek, ezta?\nBai. Hasteko, nire rola oso desberdina zen. Orain dela 30 urte, jokalaria nintzen, eta zelaian aritzen nintzen buru-belarri, entrenatzaileak esaten zuena eginez, taldekideekin? Barrutik bizitzen. Orain, ardura desberdina da, beste perspektiba batetik, gauza gehiago baloratuz eta kontutan hartuz. Baina bi alderdiak izan dira oso oso politak niretzat. 20 urte egin nituen Oiartzunen, eta oso eskertuta nago han egindako guztiarekin. Han egin nintzen eta egin ninduten jokalari, eta han izan nuen aukera, futbola bere osotasunean bizitzeko. Eta horren ondorioz etorri zen Reala 2004an, eta Realean sartzeko aukera izan nuen. 15 urte hauek, beste funtzio batzuekin bizitu ditut, eta finala ardurarekin bizitzea berezia izan da. Final honetan, gogoan izan ditut nire inguruan izan diren pertsona asko eta asko. Zu zara proiektu honen buru, norbaitek izan behar duelako arduradun; baina sentitu dudana da, ingurukoak zenbat poztu diren, zenbat eskertu duten eta zenbat bizitu duten nirekin batera. Nire ondoan, ibilbide honetan, jende asko eduki dut; eta horrek ere asko bete nau.\n«Uste dut segida izango duela sortu den ilusio horrek. Ez dakit zenbateraino izango den horrela hemendik aurrera, baina jende asko inguratuko zaigu»\nGarai haietan, nola zen emakume futbolaria izatea? Ezberdina izango zen?\nOso oso ezberdina. Garai haiek oso zailak izan ziren. Kopak irabazi ziren, Ligak ere bai, Gipuzkoako futbolak maila haundia zuen? Baina ez zen gauza erraza. Konpetizioak oraindik erregularizatu gabe zeuden, normaltasunez bizitu gabe. Egunerokoan bizi ginen, ez zegoen proiektu askorik. Emaitzak iritsi ziren, eta horrekin, zentzu gehiago hartu zuen denak, kirolean emaitzekin bizi gara eta. Baina kirola ez zen ezaguna, gu ere ez ginen ezagunak, eta egunerokoa oso zaila zen. Guk aurrera egin genuen, belaunaldi bat suertatu zelako, inguruak ere lagundu zuelako, eta asko gustatzen zitzaigulako futbola. Baina ez zen erraza, baginen pixka bat bereziak, nahiz eta esaten zizkiguten gauzek ez ziguten askorik eragiten. Garai hartan saskibaloia edo eskubaloia zeuden normalizatuago, Gipuzkoan. Neskak futbolean ikustea, ordea, ez zen oso naturala, nolabait esateko.\n«Final honetan, gogoan izan ditut nire inguruan izan diren pertsona asko eta asko. Sentitu dut zenbat poztu diren eta bizitu duten nirekin batera»\nNola bizitu ziren Kopako eta Ligako garaipen haiek?\nHaiek ere oso gogoan ditut. Kopako hiru final jokatu genituen Oiartzunekin. Aurrenekoa ez genuen irabazi, baina finala jokatzea haundia izan zen klubarentzat. Eta gero, bigarrena eta hirugarrena irabaztearekin, herrian sortu zen gureganako jarraipen bat, klubaren izena zabaldu genuen estatu mailan? Herriak asko eskertu zuen, eta harrerak ere haundiak izan ziren. Herrian ezagunak ginen, nahiz eta herrikoak ez izan. Nik Oiartzun oso barruan daramakit. Ilusioarekin bizitu genuen garai hura, eta niri, oraindik ere, orduko irudi asko etortzen zaizkit gogora, 32 urte pasata ere. Uste dut denborarekin gauzak askoz ere gehiago baloratzen ditugula.\nHoriek izango ziren aurreneko urratsak, Gipuzkoan emakumeen futbolak orain bizi duen egoerara iristeko.\nBai, 80ko hamarkadan izan zen dena; zerotik hastea. Ez zegoen ezer araututa lehiaketa aldetik, eta pixkanaka izan zen, taldeak sortzea, lehiaketak egituratzea? 80ko hamarkada horretatik izan da emakumezkoen futbola, Gipuzkoan. Badakit aurretik izan zirela talde batzuk, baina puntualki. Eta horiek ere, herrietako festetan eta horrelakoetan antolatzen ziren partiduetan jokatzen zuten. Hori daukat entzunda. Baina araututa, 80ko hamarkadan. Uste dut, belaunaldi hari asko zor diogula, eta asko hitz egiten dugula orain ere, garai hartako jendeak. Orain daudenek jakin behar dute, nondik gatozen, eta zenbat lan egin behar izan den honaino iristeko. Gurea hori delako, lana eta lana.\nIzan ere, emakumezkoek ez daukagu erraza kirolean. Ez geneukan erraza lehen, eta orain ere ez. Garai hartako klubek lan haundia egin zuten, eta asko daude. Añorga eta Oiartzun ibili ginen goran hasiera batean, baina gero etorri ziren beste batzuk, Gipuzkoan. Goraipatu behar da, klubetan egin den lan ixil hori; klubetako arduradunena. Batzuek gehiago sinesten zuten, beste batzuek gutxiago. Baina gure kirolean, sinestea da kontua. Jendea baldin bazegoen benetan gurekin lan egin nahi zuena, aurrera egiten genuen; baina zuzendaritza taldeetan ez bazegoen horrelako jendea, klubak ez ziren aurrera ateratzen. Hori horrela izan da beti.\n«80ko hamarkadako klubek lan haundia egin zuten. Sinestea da kontua. Jendea baldin bazegoen benetan gurekin lan egin nahi zuena, aurrera egiten genuen»\nOrain ari da indarra hartzen, emakumezkoen futbola. Nola bizitu duzu barrutik?\nGarrantzitsua izan zen, Gipuzkoan Realak lidertza hori hartzea, duela 15 urte. Eta horretan, eskertu behar da klubak ados jarri zirela, ezinezkoa zelako Oiartzunek, Añorgak, Eibartarrak, Zarautzek, Anaitasunak edo besteren batek hau dena aurrera eramatea. Egitura haundia behar zen, eta ekonomikoki asko eskatzen zuen. Beraz, eskertu behar da, batetik, Realak lidertza hartu izana; eta bestetik, klubek jokalariak eskaini egin zituztela. Horrekin pauso haundi bat eman zen, eta gero, 15 urte hauetan, Realak egin duen lana haundia izan da. Gainera, lehiaketa ere asko aberastu da. Ligari ikusgarritasuna eman zaio, telebistan egotearekin. Gaur egungo gizartean, irudia da garrantzitsuena, eta sare sozialetan eta telebistan ikusten denarekin geratzen dira gazteak. Jokaldi batzuk, izen batzuk? Zentzu horretan, Ligaren hazkundea haundia izan da urte hauetan. Horri guztiari, gehitzen badiozu titulu bat irabaztera iritsi izana, oraindik eta gehiago indartzen zaitu.\nDenboraldi honek, suposatu du gailur batera iristea?\nTitulu bat lortu dugulako bai, badirudi izan dela urte borobilena. Baina ez dut atzean utzi nahi, izan direla urte onak. Kirolean batek irabazten du, eta batek barre egiteko, besteak negar egin behar du, finaletan eta konpetizio haundi hauetan. Baina azkeneko urteotan, maila ona eman du taldeak, joko aldetik, kontzeptu aldetik eta eduki aldetik. Behin etorri diren jarraitzaileek, errepikatu egin dute. Aurten, denboraldia Ligan oso polita izan da, jokalariak asko hazi dira, eta gazteak izan arren, heldutasun haundia erakutsi dute zelaian. Eta Kopak izan duen oihartzunarekin, bai izan dela urte borobilena. Baina aurrekoak ez dira txarrak izan. Gertatzen dena da, sailkapenean goran ez baldin bazaude, lehenengo edo bigarren, dirudiela ez duzula ezer egin. Eta hori ere baloratzen ikasi behar dugu.\nGaurko gizartean, dena da ona edo txarra, eta uste dut horrekin nahastuta gaudela. Txikienei erakutsi behar diegu, gauza batzuetan garaile izango zarela, baina merezi duena beste gauza bat dela. Egunerokotasuna, kirola egiteak ematen dizkizun balore guztiak? 15 urte hauetan gutxi hitz egin da gutaz, eta orain Kopa irabazita, badirudi orain arte ez garela bizi izan. Ibilbide osoa baloratzen jakin behar da. Datorren urtean ez badugu titulurik irabazten, txarrak izango al gara? Kontuz ibili behar da, eta bere neurrian begiratu.\nArriskua ikusten duzu, titulu edo finalik ezean, aurtengo ilusioa berriro itzaltzeko?\nGuk lanean jarraitu behar dugu. Ligan aurten baino hobeto ibili behar dugu, Kopan txapeldun gisa aterako gara lehiaketara? Eta irabaztea oso zaila izango da. Denak ari dira indartzen, fitxaketak egiten? Titulurik ez badugu lortzen, garbi daukat ez dela urte txarra izango. Hortaz, oreka mantendu behar dugu, eta ez bururik galdu. Gora begira egin behar da lan, baina burua galdu gabe.\nBadirudi, denboraldia bukatuta, garai lasaiagoa datorrela. Baina zure kasuan, lan gehieneko garaia izango da beharbada, ezta?\nHala da, bai. Garai konplikatua da. Denboraldi bat eta talde bat ixten duzu, eta hurrengora begira taldea osatu behar da. Eta horretan gabiltza. Fitxaketak, elkarrizketak?\nNolakoa da lan hori guztia?\nBa urtetik urtera konplikatuagoa. Lehen askoz ere errazagoa zen. Zuzenean hitz egiten genuen jokalariekin, dei bat eginda, eta baiezkoa edo ezezkoa ematen zizuten. Eta gaur egun, agente eta ordezkariak daude, gero eta gehiago. Eta elkarrizketak ere konplikatuagoak dira. Baldintza gehiago daude: kirol maila, proiektuak, ekonomikoki ere beste modu batera negoziatzen dira kontratuak? Baina horrela beharko du. Egunetik egunera ikasten dugu, eta birziklatzea ezinbestekoa da.\nTaldeko arduraduna izan arren, lan ezezaguna da zurea.\nPostu honetan, gauza askoegiten dira. Batetik, lehenengo taldetik gertu egon behar dut, eta talde teknikoarekin informazioa trukatu egunerokoan. Hitzartutako klubekin ere lan egiten dugu, jokalarien jarraipena egin oinarrizko futbolean. Bigarren talde bat ere badaukagu, eta horren jarraipena ere egiten dut, entrenatzaileekin. Instituzioekin ere, ni naiz harremanetarako pertsona, federazio ezberdinekin? Pixka bat dena da, bulegoko lana eta zelaiko lana. Eta horrez gain, futbola ikustea gustatzen zait, eta fitxaketak egiteko ere, futbolaren jarraipena egin behar dut, noski. Atal ezberdin asko daude, gero eta gehiago, eta mugatzen joan beharko dugu. Izan ere, ezin da denera iritsi, eta ez da komeni denetan egotea ere.\nEguneko momenturen batean, uzten diozu kirol zuzendari izateari?\nLehen, irakasle lanetan ere aritzen nintzen, Haur Hezkuntzan, 2 urteko umeekin. Eta oso ondo etortzen zitzaidan. Bi mundu ezberdin ziren. Hemendik ateratzen nintzenean, umeekin burua despejatzen nuen. Baina orain, lan honetan buru-belarri nabilela, ikasi dut dena eramaten, eta nire burua neurtzen. Zaila da, egia baita denbora asko eskaintzen diodala; baina neurtzen ikasten ari naiz, eta hala behar du. Bestela, etxera eramaten dituzu kezkak, mugikorra ere martxan daukazu beti? Oreka bilatu behar da.\nZentzu horretan, desberdinak izango ziren, futbolean bizitu dituzun etapak, ezta?\nOso desberdina da. Kirolaria zarenean, modu batera bizitzen duzu ardura. Zelaiko jokalaria zara, baina aginduak jasotzen dituzu, eta norbaitek esaten dizkizu beti, egin beharrekoak. Gutxitan daukazu iniziatiba. Ez lukeela hala beharko, baina beti zaude norbaiten menpe. Eta niretzako polita izan zen hori, ez nuke ezertxo ere aldatuko etapa horretatik, momentu zailak ere bizitu arren. Kirolak eman dizkit lagun asko, eta bizitzeko era bat. Orain, daukadan ardurarekin, pixkanaka egokitu naiz. Desberdina da, baina gustura nago. Egia da lan karga haundia dela, eta bereziki ardura. Baina ikasi behar da erlatibizatzen. Hasieran buruari buelta asko ematen nizkion, eta orain lasaiago bizi dut. Eta noski, inguruan lan talde bat daukat, gauzak konpartitzeko; laguntza haundia dira niretzat.\nNolakoa da Reala barrutik? Familia giroa eta gertutasuna aipatzen dira beti?\nEta horrela da. Realean, lana lasai egin dezakezu, erraztu egiten dizu dena, gertukoa da, eta asko eskertzen dizu. Ni sartu nintzenetik, asko haunditu da langile aldetik, eta langileok barruan daukagun elkarbizitza oso aberatsa da. Kirolaren munduan bizi gara denok, baina beste gauza batzuk ere konpartitzen ditugu. Gertuko talde bat da, eta pertsonengana oso erraz iristen zara. Bi eraikin nagusi daude, Zubieta eta Anoeta, bi pertsonal desberdinekin. Zubietan gaude, baloitik gertuago bizi garenak; eta Anoetan, dena kudeatzen duen taldea. Ni eroso sentitzen naiz bietan, gertutasun haundia dago, eta jendearen jarrera oso ona da.\nZenbateko indarra daukate emakumezkoen taldeek, klubaren organigraman?\nEsango nuke, orain haundia dela. Niri tokatu zait prozesu osoa bizitzea klubean, eta polita izan da. Ez da batere erraza izan, hasieran sartu ginelako gizonentzat egindako mundu batean, eta kluba horretarako zegoen egituratuta. Gauza batzuk mugitu eta aldatu behar izan ziren, eguneratu. Eta detaile txikiak dira, baina arropa berria egin behar zen, emakumeentzako arropa alegia; aldagelen kontua ere bai? Momentu honetan, beste edozein talde bezala dira emakumezkoenak. Noski, ez da berdina, elite mailako taldeak edo oinarrizko futbolekoak daukan presentzia eta funtzioa.\nZein izan behar dira hurrengo urratsak, emakumezkoen futbolarentzat?\nDaukaguna hobetzen jarraitu behar dugu. Etxe barruan, kalitate gehiagorekin entrenatu, daukagun pertsonala formatzen jarraitu? Baina lehiaketak ere gauza asko ditu aldatzeko. Federazioen aldetik begirada aldatu behar da. Gauzak sortu ahala egin dira, baina hobeto aztertu behar dira; garbi eduki, zer egin dugun orain arte eta nora joan nahi dugun. Hortaz, lehiaketari ere eman behar zaio garrantzia gehiago, ordutegiak zaindu behar dira? Instalazioak ere hobetu behar dira. Guk instalazio onak dauzkagu, baina toki guztietan ez da horrela. Antzeko baldintzetan mugitu behar dugu, Ligako taldeok. Bestalde, aztertu behar da, esaterako, telebista sartzen bada zein ordutegi izango ditugun. Zer izango gara, gizonezkoen ondorena? Maila berean jarriko gaituzte? Zaila izango da hori, baina gure tokia aurkitu behar dugu.\nAsko dago oraindik hobetzeko. Komunikabideetan presentzia haunditzea, gure izenak eta funtzioak ezagutzea, ekintzetara goazenean nor garen jakitea. Irakurtzen ditugu adibidez, «Realeko jokalari bat agertu zen» bezalakoak, izena aipatu gabe. Badaude horrelako detaileak, zaindu egin behar direnak. Elkarrizketa batzuetan egiten diren galderak ere, onartezinak dira, eta oraindik gertatzen da. Gure jokalarien elkarrizketek, kirolari buruz izan behar dute.\nHernaniko emakumezkoen futbola jarraituko duzu? Nola ikusten duzu?\nBeti jarraitu dut, eta CD Hernaniko bazkide naiz. Ez Zubipeko garaitik bakarrik, baita Txantxillan jokatzen zenean ere; ordu asko sartutakoa naiz. CD Hernaniko futbol saila asko jarraitzen dut. Emakumezkoena gehiago, eta ahal dudan guztietan Zubipera jaisten naiz. Lan ona egiten du klubak. Uste dut kanpotik ez dela ikusten, baina futbolean gabiltzanok badakigu zenbateko lana egin behar den jokalariak mugitzen, antolaketan, logistikan, entrenatzaileak aurkitzen? Oso zaila da. Badakit arazoak izaten dituztela beti, entrenatzaileak lortzeko. Eta hemendik animoak bidali nahiko nizkieke, bertan arduradun egon direnei eta datozenei. Lanean jarraitu dezatela, egiten dutenak balio haundia duela, eta jende asko mugitzen dutela. Neska txikientzat ondo egituratuta dagoen kluba da: eskola kirola ondo antolatuta, infantiletan sartzeko aukera, kadeteetan? Euskal Ligara iristeko, eskailera polita eginda daukate. Eskertu egin behar da, egiten duten lan ixila.\n«Asko jarraitzen dut CD Hernani, eta ahal dudan guztietan jaisten naiz Zubipera.\nLan ona egiten du klubak emakumezkoen futbolean, eta neska txikientzat ondo egituratuta dago. Eskertu behar da, egiten duen lan ixila, kanpotik ikusten ez dena»\nEta zer esango zenioke, futbolean hasi berri den neskatxa bati?\nDisfrutatu dezala, urrutira begiratu gabe. Erreferenteak jarri ditugu emakumezkoen futbolean, eta horiei begiratu diezaiela, baina egunean disfrutatuz. Eta ikasi dezala. Ikastera irekita egon behar dute. Entrenatzaileei eta arduradunei kaso egin diezaiela.


1980ko Euskal Herriko Txapelketako finalari, egunkari guztiak batuta, hamabi orrialde eskaini zitzaizkion. 80ko hamarkadan, bertsolaritzari buruz idazten zenean ez zen kultura sailean argitaratzen; euskal gaietan edo gizartean adibidez. “El Diario Vasco” egunkarian Basarrik eta Zabalak idazten zuten –arrakastaz–, baina haiek zekarten diskurtsoa lehendik zetorrenaren segida zen; bertsolari zaharra, berezkoa, baserri ingurukoa…\nBertsolaritzari buruzko lehen gehigarria “Egin” egunkariak argitaratu zuen 1986. urtean. Era berean, bertsolaritzan gertatzen ari zen berritasuna, iraultza, “Egin” egunkariko orrialdetan hasi zen jasotzen; Bertsozale Elkartearen dinamika, bertsolari gazteen jarduna, sortzailearen erronkak… «Kazetaritza berritzen ari zen, modernizatzen. Guk ‘Egin’-en bagenuen kazetaritza berritzeko grina. Era berean, bertsolaritza ere berritzen ari zen. Eta parean egokitu ginen batzuk eta besteak», gogoratu du Joxean Agirrek, “Egin”-eko kazetaria eta “Bertsolari” aldizkariaren sortzailea eta zutabea urte askoan.\nAndoni Egañak askotan esaten duenez, bertsolaria ez da divoa, jende artetik igotzen da oholtzara eta jende artera bueltatzen da saioa bukatutakoan. «Tira, bertsolariak ez dira divoak, baina tabernan haiekin garagardo bat hartzeko oso gertukoa izan behar duzu. Eta uste dut jakin-mina badagoela, jendeak jakin nahi du nola entrenatzen den, nola dabilen plazaz plaza, profesioa nolakoa den… Sortzaile askori egiten zaizkion ohiko galderak dira; ez bere lanari buruz, baizik bere sortzeko prozesuari buruz. Hori izan zen hasieran aldizkariaren abiapuntua. Gero, poliki-poliki, espezializatutako aldizkari bati dagozkion alorrak sartzen joan ziren, ikerketa akademikoa kasu».\nMañukorta bizarra mozten, Egaña seme jaioberria besoetan hartuta, Uliako sorgina Peñagarikanori tarot kartak irakurtzen, Jon Maia eta bere ‘abuela’, plazan aritutako emakume bertsolariak, apaiz bertsozaleak… Bertsogintzari eta bertsolariei punta atera dien txorroskiloa izan da aldizkaria. «Gaur egun horietako gauza batzuk egitea erridikulua da agian. Baina garai hartan oso arrunta zen sortzaileen etxeetan eta bizitzetan barruraino sartzea. Bertsolariak izugarri maitatuak ziren eta jendeak jakin-mina zuen, haien bizipenak ezagutu nahi zituen. Horrekin jokatzen zuen aldizkariak. Baina sekula ez dugu arazorik izan haien intimitatea urratzeagatik. Egia da batzuk besteak baino erosoago sentitzen zirela, bazirela deseroso sentitzen ziren bertsolariak eta baita haserretu direnak ere. Baina orokorrean sintonia ona zegoen, bertsolariak prest zeuden», esan du Agirrek.\nGauzak aldatu dira, neurri batean behintzat. «Nik uste dut orain bertsolariek asko kontrolatzen dutela eman nahi duten irudia, eman nahi duten mezua. Baina jendearen jakin-mina ez zait iruditzen aldatu denik. Orain ere gustura jakingo luke bertsozaleak Maialen Lujanbiok zer ohar hartzen dituen koadernoan, zer gordetzen duen ordenagailuan, nondik nora josten dituen ideia jenial horiek, saio aurretik zer egiten duen… Egañak, aldiz, garai hartan kontatzen zuen zer alkohol mota edan behar zuen bezperan hurrengo egunean era bateko bertsokera egiteko. Eta alkoholez aldatu eta beste bertsokera bat ateratzen zitzaion. Haiek ere beren sorkuntzaren misterioak deskubritzen ari ziren eta guri parean egokitu zitzaigun talde pribilegiatu bat».\nBertsozale Elkartetik apartekoa da “Bertsolari” aldizkaria. «Nik joera obsesibo bat daukat, gauza bat buruan sartzen zaidanean… garbi ikusten nituen lehen aleak, buruan neuzkan, baina inprentaren gastuei aurre egitea falta zen. Gau batean, lanetik atera eta Joseba Jakaren etxera joan nintzen. Berandu zen, afalduta zegoen dagoeneko. Bere etxe inguruan zegoen taberna batera jaitsi ginen eta gogoratzen naiz whiski bat eskatu zuela. Nik nire azalpen guztiak bota nituen, luze. Bukatu nuenean esan zidan aurrera egin behar zuela. Bere anaia gazteari, Santiri, laguntza eskatuko ziola esan zidan. Ia urtero izan dugu dirulaguntzaren bat. 15-20 urtean aritu ginen koordinatzen dirurik kobratu gabe, zaletasun modura. Gero, gainera, ez dugu inoiz azpiegitura finkorik izan. Baina aurrera segi eta segi, iraun dugu. Durangoko Azokara joan ginen lehen urtean jendea errenkadan egon zen harpidetza egiteko. Eskaera bazegoen».\nTags: 30 urte bertsolari aldizkaria bertsolari-k 30 urte joxean agirre


"Herritarren beharrak entzunaz egingo dutela lan" erantzun dio Udal gobernuak EH Bilduri - Aretxabaleta - Goiena.eus\n"Herritarren beharrak entzunaz egingo dutela lan" erantzun dio Udal gobernuak EH Bilduri\nMirari Altube 2016-09-30 13:26\nPlangintza orokor baten falta eta gardentasun eza salatu zuten besteak beste, EH Bilduko zinegotziek joan zen astean prentsaurreko bidez, eta esandako horiei erantzun gura izan die orain Udal gobernuak.\nHona Udal gobernuaren izenean Unai Elkoro alkateak bidalitako prentsa-oharra osorik:\n"Astean, EHBilduk, udal gobernuaren plangintza eta gardentasun falta salatzen emandako prentsaurrekoari erantzunez, ondorengoa adierazi nahi dugu; UDAko zuzendaritza udalera zuzendu zen egungo egoeraren berri eman eta proposamen batekin. Azken urteotan errendimenduko taldeez gain, parte-hartze taldeak ere indartu dira. Politika horrekin erabat ados gaudela adierazi nahi dugu, punta-puntako jokalariak ez direnek ere, jolasteko aukera izatea bideratzen baitu. Erabaki arrakastatsua izanik, arazo larria sortu du espazio aldetik. Talde guztiek entrenatzeko aukera izan dezaten ordutegia luzatu beharra izan da, eta aldi berean entrenamendu denbora moztu.\nArazo horri irtenbidea emateko, eta hurrengo denboraldian talde guztiek jokatu ahal izan dezaten, ezinbestekoa da entrenatzeko beste zelai bat izatea. Proiektu horrek gure babesa izango zuela agindu genion UDAko ordezkaritzari, eta hala mantentzen dugu.\nArizmendirekin ere izan ditugu hartu-emanak, eta aurrerantzean ere izango ditugu. Proiektu bakoitzak bere alde onak eta txarrak ditu, denon beharrak beteko lituzkeen proiektu bat posible balitz aukera paregabea litzateke, baina hori ikusteko dago oraindik.\nEdonola ere arazoa hor dago, erabakiak hartu egin behar dira konponbide bat emateko, gure betebeharra erabakiak hartzea da, eta prest gaude horretarako.\nAurrekontuari dagokionez berriz, egia da %20 inguru kirolera bideratzen dela, horietatik 900.000 euro inguru, kirol etxeko zorra ordaintzeko, baina aldi berean esan beharra dago, Ibarra kirol etxeko diru sarrerak aurten 600.000 eurotik gorakoak izango dira.\nGardentasunik ere ez omen dugu. Udaleko erabakiak Tokiko Gobernu Batzordean hartzen dira, bertan alderdi guztiak daude ordezkaturik, beraz, ezin da erabakirik hartu alderdi guztiak jakinean izan gabe. Bide batez, nabarmendu nahiko genuke ez dugula inongo konpromisorik eskatu bertako kide izateko, guk gardentasunean sinisten dugulako horren aldeko apustua egin genuen eta hala egiten jarraituko dugu. Beste kontu bat da, uneoro, gure asmo eta pausuen berri ematen ibili behar izatea. Gure betekizuna da proiektuak landuta aurkeztea; gero proposamenik balego aztertu egiten dira eta adostasunik badago ez dugu inongo arazorik onartzeko.\nHirigintzan ere, plangintza orokor falta leporatu zaigu, Azbeko proiektua adibide gisa jarriaz. Esan beharrik ez dago, proiektu hori ez duela Udalak bultzatu, sustapen pribatua da, gobernu honek begi onez ikusi duena eta babesa eman dio. Udal talde guztiek izan dute hasieratik proiektu honen berri, eta baita udal gobernuaren harekiko babesarena ere. Proiektuak herriko sarreran errotonda egoki bat eta saltoki berria egitea aurreikusten zuen. Proiektuari proposamen bat egin zitzaion, gure iritzian erabat bideraezina zena; izan ere, ingurunea eraberritu eta behar bezalako errotonda eta saltokia izan ordez, urteetan zehar industria eraikin zaharkitu bat izatea besterik ez zuen ekarriko.\nLegealdi honetan inbertsioak egiteko ahalmena oso mugatua da, kanpainan esan genuen legez, gure lehentasuna herrian mantenu lanak eta hobekuntzak egitea izango da, aurrekontuak baimentzen gaituen heinean. Horrek ez du esan nahi aukerarik izanez gero aprobetxatuko ez ditugunik, komentuaren erosketa horren adibide garbia dugu.\nAzkenik, ondo saltzen diren gauzak soilik egitea omen da gure asmoa. Ez dugu ukatuko, ondo saltzen badira, herriko nahi eta beharrak betetzen dituzten seinale. Beraz bide horretan jarraituko dugu lanean, herritarren beharrak entzunaz eta ahal dugun neurrian haiei erantzun bat ematen".\nMirari Altube 2016 ira 22 Aretxabaleta\nPrentsaurreko bidez adierazi dute EH Bilduko zinegotziek kirolaren gaineko hausnarketaren eta plangintza orokor baten beharra. Kiroldegi aurreko or...


Zarata ez da oztopo atzerriko hizkuntzetako soinuak ikasteko - Zientzia Kaiera\nZarata ez da oztopo atzerriko hizkuntzetako soinuak ikasteko\nAtzerriko hizkuntzetako soinuak eraginkortasun berdinarekin ikasten dira inguru zaratarekin edo ingurune isiletan, ikerketaren arabera.\nIrudia: Giro zaratatsuak ez dira oztopo hizkuntzak ikasteko.\nPosible da atzerriko hizkuntza bat ikastea nahiz eta ikasketa hori inguru zaratarekin egin, ama hizkuntzak ikasterakoan dauzkagun baldintza berdinak errepikatzen baitira. Hala frogatu du ikerketa batek.\nAtzerriko hizkuntza bat ikasi duten ikasle gehienek zailtasun handiak sentitu dituzte, sarritan, aipatu hizkuntza ikasgelatik at ulertzeko. Eguneroko bizitzan, solasaldiak zarata iturri asko eta aldi berean hizketan dauden hiztun ugari dituzten tabernak edo jatetxeak, tren geltokiak edo trafiko handia duten kaleak bezalako leku zaratatsuetan garatzen ohi dira. Testuinguru horietan, hizkuntza ikasleek zailtasun handiagoak dituzte atzerriko hizkuntza ulertzeko.\nUme txikiek ama hizkuntza ikasten dutenean hiztun askorekin eta egoera eta ingurune oso ezberdinetan egiten dute, zarata eta beste nahaste batzuekin, hori baita ohikoa mundu errealean. Ondorioz, hizkuntza egoera horietan ulertu ahal izateko beharrezkoak dituzten estrategiak garatzen dituzte.\nAtzerriko soinuen entrenamenduan inguru zarata txertatzea hizkuntzaren ulermenerako erabilgarria izan zitekeela planteatu dute ikerketan. Beste aukera ere bazegoen: inguru zarata txertatzea kaltegarria izatea, gehitutako zailtasunaren ondorioz.\nEgindako ikerketak, ordea, zalantzak uxatu ditu: atzerriko soinuak inguru zaratarekin irakastea ez da inolaz ere kaltegarria, ingurune isil batean ikasten diren bezalaxe ikasten baitira. Eta, gainera, atzerriko hizkuntza hobeto ulertzen da zarata duten egoera eta lekuetan.\nIkerketak euskara eta gaztelania hitz egiten duten 88 lagun elebidun aztertu ditu. Ingelesaren kontsonanteak ikasteko 10 saioko entrenamendua egin dira bi talderekin: inguru zaratarekin bata, inolako zaratarik gabe bestea. Bost astez, ingelesaren kontsonante bakoitzaren 200 adibide landu dituzte; 4.800 itemetik gora, guztira. Alderaketa egiteko, hiru kontrol talde erabili dira: bokalak zaratarekin eta zaratarik gabe ikasi dituzten talde bana eta ingelesera ama hizkuntza duen hirugarren taldea.\nEmaitzek frogatzen dutenez, zaratarekin eginiko entrenamendua eraginkorra da, zaratak ez du kalterik egiten. Are gehiago, zaratarekin lan egin zutenek emaitza zertxobait hobeak lortu dituzte kontsonanteak identifikatzerakoan.\nIkerketak frogatu du garrantzitsua dela baldintza naturalak erreproduzitzea atzerriko hizkuntz bat ikasterakoan, hiztun anitzak eta era ezberdineko inguru zaratak txertatuz, laborategi baldintza aseptikoetan eginiko irakaskuntzaren aurrean. Zaratarekin eginiko ikaskuntzak nola funtzionatzen duen jakitea da hurrengo pausoa. Ikerketa taldeak esku artean dituen hipotesietako bat da soinuak zaratarekin entzuten dituzten entzuleek arreta handiagoa eskaintzen dietela, zarata bakoitzaren ezaugarri ezberdinen artean, nahasteen aurrean sendoago agertzen zaizkigun horiei.\nIturria: UPV/EHU prentsa bulegoa: Zarata ez da oztopo atzerriko hizkuntzetako soinuak ikasteko.\nCooke, Martin, García, Maria Luisa, (2018). Effects of exposure to noise during perceptual training of non-native language sounds, The Journal of the Acoustical Society of America 143:5, 2602-2610. DOI: 10.1121/1.5035080\nArgitalpen-data: 2018/08/06 · Atala: Dibulgazioa, EHUko ikerketa\nIngelesaren entzumen hutsegiteen-bilduma\nNormalean, ez dugu egoera optimoetan entzuten –hondo zaratak egon ohi dira: trafikoa, makinak, beste elkarrizketa batzuk–, baina, jatorrizko hiztunak garenez […]\nKuantifikatzaileak hurrenkera berdintsuan ikasten dira edozein hizkuntzatan\nPentsa daiteke haurrek zenbakiak aurrena bat, gero bi, hurrena hiru ikasten dituztela, kopuru txikiena adierazten duenarekin hasi, eta gero eta […]\nZiortza Guezuraga Komunikatzeko darabilgun tresna da hizkuntza, hitz egitean seinale gisa transmititu eta hartzen dena. Hizkuntza entzun eta ulertu egiten […]


Horren tentelak ere ez diren sakelakoak | EIBZko liburutegia\nHorren tentelak ere ez diren sakelakoak\n2016/10/10 -n liburutegia-kargitaratuta\nLander Muñagorri Garmendia / 2016-10-08 / 1059 hitz\n‘Smartphone’-en salmenta kopuruak egonkortu egin dira, eta Interneterako sarbiderik ez daukaten sakelako telefono arrunt gehiago saldu dira 2016ko lehen hiruhilekoan. ‘Smartphone’-en osagarri gisa, bigarren sakelako telefono moduan erabiltzen dituzte askok. Joera areagotzen ari da, gainera.\nTxistu hots bat, kanpai hots bat edo bibrazio txiki batzuk. Hamaika modutan abisatzen du sakelako telefonoak posta elektronikora mezu bat iritsi dela, edo Whatsappeko elkarrizketa batean mezu berri bat dagoela. Arruntak bihurtu dira soinu eta bibrazio horiek. Are gehiago Internetera konektatzen diren sakelakoak edo smartphone-ak merkaturatzen hasi zirenetik, biderkatu egin delako telefonora iristen den mezu kopurua. Herritar asko une oro dago konektatuta sarera, eta nomofobia deritzon gaixotasun bat ere sortu da horren ondorioz. Hau da, une oro sakelakora mezurik iritsi ote den begiratzea, edo kalera telefono gabe ateratzearen beldurra. Eta horrek zerikusi zuzena dauka smartphone-ak merkatura zabaltzearekin. Gaur egun, Euskal Herriko telefono erabiltzaileen %87 inguruk baitauka era horretako sakelako bat. Gainerakoek dumbphone deitzen dioten telefonoa erabiltzen dute. Hau da, telefono tentela euskarara itzuliz gero. Edo beste modu batera esanda, sakelako telefono arruntak, smartphone-en aurreko garaikoak. Eta horien txistu hots, kanpai hots edo bibrazio ez dira hainbeste izaten.\nUne oro sarera konektatuta dauden herritarrez gain, Interneterako sarbidea nahi eta behar ez dutenak ere badaude. Datuek diotenaren arabera, gainera, handitu egin da horien kopurua. 2016. urteko lehen hiruhilekoan %4 hazi zen telefono mota horien salmenta, eta smartphone-ena, berriz, %0,2. Sakelako adimendunak merkaturatzen hasi zirenetik, aurtengoa izan da izan duen hazkunderik txikiena. Dumbphone-en merkatua handitzen ari da, eta smartphone-enak, aldiz, goia jo duela dirudi. Atzera iraganeko ohituretara itzultzen ari dira erabiltzaileak orduan? Mikel Cidek Xataka teknologia atarian sakelako telefonoen inguruan idazten du, eta haren erantzuna garbia da: «Ez, inondik ere. Gaur egun smartphone-en erreinua ez dago ezbaian jartzerik, baina egia da azken urtean berritasun gutxi eskaini dutela telefono mota horiek, eta erabiltzaileek ez dutela aldaketa handirik topatu telefono berrietan horiek erosteko. Horren eraginez, telefono gutxiago saldu dira aurten». Salmenten beherakada hori ez du txartzat hartu berak, «ezin delako une oro telefono berri bat erosi», baina berritasunen pizgarrien faltan, horrek eragina izan duela uste du. Horren ondorioz, salmenta ez da hainbeste igo. Halere, dagoeneko smartphone-ek merkatuaren zati handi bat eurentzat hartu dute. Beraz, «normala da» egonkortze fase bat egotea. Horrez aparte, telefonia konpainia handiek jada ez dituzte smartphone-ak oparitzen euren bezero egitearen truke, «orain erabiltzaileak ordaindu behar du telefono bakoitza, eta horrek ere eragina badauka, noski».\nSmartphone-en erreinua gaur egun ez dago zalantzan jartzerik. Gauza garbia da hori telefonoen %87 mota horretakoak direnean. Baina dumbphone-en gorakada ere errealitate bat da. Dolores Soltxaga Eroskiko agente komertzialen kudeatzailea da, eta supermerkatuetan joera aldaketa hori sumatu du: «Gorakada sumatu dugu gure saltokietan, eta, horren ondorioz, telefono ekoizleek ildo horretako sakelako gehiago bidaltzen dizkigute gure erakusmahaietan jartzeko». Telefono gero eta sinpleagoak bidaltzen dizkiete, erabilera errazekoak eta smartphone-ak baino askoz ere merkeagoak direnak. «Horregatik, iruditzen zaigu kasurik gehienetan bigarren telefono gisa erabiltzen direla sakelako horiek». Hau da, lehentasunezko telefono gisa smartphone bat izan, eta bigarrena dumbphone-a. Cidek ere joera hori ikusi du erabiltzaileen artean: «Askok bigarren telefono gisa erabiltzen dute, bateriak astebete iraun dezakeelako. Izan ere, gaur egun smartphone batek izan dezakeen kritikarik handiena hori da: bateriak gutxi irauten duela».\nBigarren telefono gisa erabiltzen dira askotan telefono arrunt horiek, baina baita lehen telefono moduan ere erabiltzailea, eroslea atzerritarra baldin bada. Soltxagak horrela sumatu du, behintzat: «Gero eta atzerritar gehiago etortzen da gurera lan arrazoiak izan, ala oporrengatik izan; profil horretako pertsonek beste telefono bat behar izaten dute hemen dauden bitartean, eta horiek telefono arruntak erosten dituzte».\nEz da adinekoen kontua\nUne oro sarera konektatzeko aukera eskaintzen dute azken belaunaldiko telefonoek, eta azken modeloek nabigazio azkarragoa eskaintzen dute sarritan. Sarera konektatuta egoteko mendekotasuna gero eta handiagoa da, eta horrek ere eragina izan du telefono arrunten salmentan. Izan ere, une oro sarera konektatuta ez egoteko erabiltzen dira telefono arrunt horiek. «Jende asko erreta dago une oro Whatsappeko eta posta elektronikoko mezuak jasotzeaz», Ciden arabera. Txistu soinua, kanpai hots eta bibrazio kopuru hori jaisteko asmoarekin; beraz, erabiltzaile askok bigarren telefono gisa hartzen ditu dumbphone-ak espresuki smartphone-ak eskaintzen duen aurrerapauso hori saihesteko. «Askotan, lanorduetatik kanpo lanarekiko lotura hori hausteko erabiltzen dira telefono horiek, bitxia eman dezakeen arren; izan ere, beti dago aukera Interneterako sarrera hori kentzeko». Baina bakoitzak bere teknikak erabiltzen ditu, eta Cidek uste du horrek ere eragina izan dezakeela dumbphone-en salmenta gorakadan.\nBaina ez hori bakarrik, zenbait enpresatan laneko telefono gisa ez baitira smartphone-ak erabiltzen. «Askok ez dute posta elektronikoa begiratu beharrik izaten, ezta sarera konektatuta egon behar ere. Horregatik, laneko telefonoen artean, halako telefonoetarako hautua egiten da», Ciden arabera.\nHori guztia dela eta, sakelako arrunten erabiltzaileen ezaugarriak guztiz aldatu dira azken boladan. Dagoeneko dumbphone-ak ez dituzte adinekoek bakarrik erabiltzen, «nahiz eta oraindik, hein batean, adinekoek erosten dituzten», Soltxagaren arabera. Telefono arruntak erosten dituztenen profil berri horretaz jakitun dira telefono ekoizleak, eta, horren eraginez, diseinu berriak egiten hasi dira. Halakoak ikusten ditu Soltxagak: «Lehen, adinduentzako telefonoak egiten zituzten larrialdietarako SOS zioen botoi handi batekin, eta botoiak ere handiagoak ziren orokorrean; gaur egun, eskaintza handitu egin da, eta publiko guztientzako moduko sakelakoak egiten hasi dira. Estetika asko zaintzen ari dira». Horregatik, smartphone eta telefono arrunt baten arteko ezberdintasuna askotan funtzioetan bakarrik sumatzen da, eta ez kanpoko itxuran bakarrik. «Gero eta erakargarriagoak egin nahi dituzte telefono horiek, gaur egungo estetikara ekarri, eta horregatik dago joera aldaketa hori telefono arrunten artean», dio.\nEdozein moduz, beti egongo da lehengo telefonoen estetika nahi duten erabiltzaileak, Ciden arabera. «Askok estalkia daukaten telefonoak nahi izaten dituzte, edo pantaila beharrean botoiak dituzten telefonoak». Izan ere, adineko erabiltzaile asko telefono arruntetatik smartphone-etara igaro da azken urte hauetan, eta, «horiekin ondo ez moldatzearen ondorioz, berriz ere lehengo telefonoetara itzuli dira asko». Bakoitzak bere arrazoiak topatzen baititu sakelako telefono bat aukeratzeko garaian.\nTeknologiaren sektorean gertatzen den bezala, telefonoen arloan ere aldaketak ugariak izaten dira. Cidek azken boladan halako gutxi sumatu du telefoniaren kasuan. Smartphone-en salmenta egonkortu egin da, eta horrek eragina izan dezake horretan. Baina Soltxagaren ustez, etorkizunean telefonoa erabiltzeko modu berriak iritsiko dira, osasunarekin, kirolarekin eta robotikarekin lotuta. «Horrek erabiltzaileak erakar ditzake, baina, era berean, kontsumitzaileak gero eta zorrotzagoak izango dira». Gailu horiek garestiak izaten direlako normalean, eta gehiago irautea eskatuko dietelako halako telefonoei. Izan ere, gaur egun, batez beste, bederatzi hilabetean behin aldatzen du erabiltzaile batek sakelako telefonoa. Halakorik ez da gertatzen, ordea, telefono arruntekin. Gehiago irauten dutelako. Horregatik, agian, bigarren telefonoaren ideia sustraitu egin daiteke.\nKategoria Azalpen testua, Berria egunkaria, D eredua, DBH 3. eta 4. mailak, Euskara, IKT, Teknologia, etiketak Dolores Soltxaga, Dumbphone-ak, Lander Muñagorri Garmendia, Smartphone-ak by liburutegia. Gorde lotura.


Inurri laborariak « uhandreak\n« Jirafaren bihotza\nUra hartzen dutela… nondik esan duzu? »\nNekazaritza gizakiarentzat oso garrantzitsua izan bada, inurri hosto-ebakitzaileek onura nabarmenak ateratzen dituzte jardun horretatik: arrakasta handiko inurri espezieak dira Hego eta Erdialdeko Amerikako baso eta ohianetan. Guztira, 41 espezie dira hosto-ebakitzaileak eta bi generotako kideak dira, Atta eta Acromymex hain zuzen ere. Arrakasta horrek, baina, badu alde txarra gizakiontzat, espezie zenbaitek giza-nekazaritzarako eta azpiegituretarako kaltegarriak diren izurriteak sortzen baitituzte.\nInurri hosto-ebakitzaileak zenbait landareren hostoak bildu eta ebaki egiten dituzte; hortik datorkie izena, noski. Gero, lurrazpiko habiko ganbaretara eramaten dituzte hosto zatiak eta onddoak hazten dituzte hosto zati horietan. Gongilidia izena duten egitura berezituak dira inurriek jaten dituzten onddoen zatiak; gongilidiak elikagaietan oso aberatsak dira eta larbek ere jaten dituzte. Onddo espezie desberdinak erabiltzen dituzte inurri desberdinek, baina onddo guztiak dira Lepiotaceae familiakoak.\nAurkeztu dugun mutualismo harreman horretan hirugarren osagai batek hartzen du esku, bakterio batek, hain zuzen ere. Pseudonocardia izeneko bakterioak dituzte tegumentuan inurriek eta badirudi inurri espezie zenbaitek bakterioak elikatzeko berezko osagaiak jariatzen dituztela. Bakterio horiek onddo-infekzioen aurkako produktuak sortzen dituzte eta eurei esker babesten dituzte onddo-haztegiak inurriek. Bereziki, Escovpsis izeneko onddo bizkarroiaren aurkakoak dira Pseudonocardia bakterioek sortzen dituzten metabolitoak.\nBestalde, Science aldizkariaren joan den urteko azaroaren 20ko zenbakian (263 bol., 1120-1123 orr.) irakurri ahal izan dugunez, egurats-nitrogenoa finkatzen duten bakterioek ere hartzen dute esku harreman konplexu honetan. Klebsiella generoko bakterioak dira horietako asko eta baratzean egiten dute bere finkatze-lana. Dirudienez, nitrogeno-edukin oso apala dute hostoek eta bakterio horien jardueragatik ez balitz, nitrogenoak mugatuta egongo lirateke inurriak. Izan ere, nitrogeno horri zor diote inurriek izan duten arrakasta ekologikoa, nitrogenotan txiro samarrak baitira eurak bizi diren baso eta ohianak.\nInurriak nekazariak direla esatea gehiegikeriatzat har liteke, baina ez da gehiegikeria inondik inora. Esan bezala, hostoak ebaki, zatiak habira eraman eta onddoak zaintzen dituzte inurriek. Eta hori gutxi balitz, hondarrak garbitu eta habitik urrun dagoen zabor-piletara eramaten dituzte. Zenbait espezietan, bestalde, inurri laborari zaharrenek egiten dute lan hori, gazteak baratzean geratzen diren bitartean. Horrela, onddo- edo bakterio-infekzioez kutsatzeko arrisku gutxiago hartzen dute inurri gazteek.\nBerezi samarra da hemen deskribatu dugun portaera, baina hau ez da animalien artean ezagutzen den nekazaritzako kasu bakarra. Anbrosia-kakalardoek eta termitek ere onddoak hazten baitituzte. Eta bestalde, kontuan hartu behar dugu digeritzeko zaila den baliabide bat ustiatzeko sinbiosia dela hau, inurrien gorputzetatik kanpoko sinbiosia. Arraroa begitantzen zaigu kanpo-sinbiosia delako, baina helburu bereko beste sinbiosi asko daude, hori bai animaliaren digestio-hodiaren barruan gertatzen dira horiek.\n Esan beharra dago Pseudonocardia Actinobacteria taldeko kidea dela eta talde berekoak direla antibiotiko gehienak sortzen dituzten bakterioak; beraz, antibiotikoak erabiltzeari dagokionez ere, 50 milioi urte aurreratu zitzaizkigun inurriak.\n Elhuyar aldizkariaren 2010ko urtarrileko alean ematen da kontu honen berri.\n16 otsaila, 2010 | Tags: Acromymex, animalia-nekazaritza, Atta, inurri hosto-ebakitzaileak, mutualismoa | Category: Elikadura eta digestioa


Sarasate Hiri Udalekua | Sarasate Live!\nPortada » Civican » Sarasate Hiri Udalekua\nSarasate Hiri-udalekuaren helburua haurrentzako musika-jarduera batzuk eskaintzea da, astebetez. Nafarroako Orkestra Sinfonikoak antolatzen du, laguntzaile izanik Civican, Nafarroako Kutxaren Fundazioko zentro soziokulturala, eta Atrilia elkartea.\nUdalekua 9 urtetik 12ra bitarteko haurrentzat pentsatua dago (2003, 2004, 2005 eta 2006an jaioak; sortzez nafarrak edo Nafarroan bizi direnak); musika-ikasleak izan behar dute, gutxienez ere 2 urtez musika tresna lantzen, honako espezialitate hauetakoak:\nBiolina, biola, biolontxeloa ,kontrabaxua\nZeharkako txirula, oboea, klarinetea, fagota\nTronpa, tronpeta, tronboia, tuba\nPianoa, saxofoia, eskusoinua, gitarra klasikoa, txistua\nMusikaz disfrutatzea, musikagile izanik.\nSortzaile eta artista izatearen askatasuna dastatzea.\nTaldean lan eginez, integrazioa eta elkarlana jorratzea, denondako xede bakarrari begira.\nParte-hartzaileen musika-prestakuntzan aurrera egiten laguntzea.\nSaio guztietan esku hartuko dute aisialdiko monitore hautatuek, musika-ikasketak izan eta gisa honetako jardunaldietan lehendik arituak direnek; denek lan eginen dute zuzendari artistikoaren baten agindupean, zeina Iñigo Casalí musika zuzendari nafarra izanen baita. Taldeetan eta lantegietan astean zehar egindako saio guztiei amaiera emateko, kontzertu bat eginen da Iruñeko Ziudadelan, jende guztiarentzat zabalik, eta bertan parte-hartzaileek erakutsiko dute udalekuan ikasi dutena. Gero, denek agiri bana jaso dute, Sarasate Hiri-udalekuan parte hartu dutela egiaztatzeko balioko diena.\nDatak, lekuak eta ordutegiak\nUdalekuko saioak (otorduak barne) Civivanen eginen dira, 2015eko ekainaren 29tik (astelehena) uztailaren 3ra (ostirala) bitarte, 9:00etatik 17:00etara, uztailaren 3ko arratsaldean izan ezik, egun horretan bazkaldu eta gero taldekideak Iruñeko Ziudadelara joanen baitira, udalekuaren itxierako kontzertua ematera (ordua zehaztu gabe oraindik)\nUdalekuan parte hartzeko kostua, guztira, 150 euro da. Prezioaren barrenean bazkaria ere sartua dago, baina ez ordea goiz erdiko hamaiketakoa, haur bakoitzak berea eraman beharko baitu egunero.\nParte hartzaile bakoitzak bere musika tresna eraman beharko du (den-denek, baita pianoa, kontrabaxua edo perkusioa jotzen dutenek ere), baita bere atrila ere.


otsaila | 2022 | Kezka Dantza Taldea\nEzpata-dantza eta aurreskua Etxebarrian\nKezka dantza taldea Etxebarrian, 2021-06-13. Argazkia: Josu Garate – Dantzan (cc) by-sa\nPasa den ekainaren 13an Etxebarrian izan ginen bertako jai-batzordeak gonbidatuta emanaldia eskaintzen. Lea-Artibaiko Etxebarrian, Markinaren alboan dagoenean izan zen emanaldia. Bertako jai batzordeak maiatzerako gonbidatu gintuen lehenengo baina osasun-larrialdearen ondorioz ekainera atzeratu zen gero. Udaletxe aurreko parkean, belardian aritu ginen dantzan. Arrateko ezpata-dantza egin genuen lehenengo eta aurreskua edo soka-dantza ondoren. Ezpata-dantzarako belaunaldi berrien laguntza izan genuen.\nKezka dantza taldea Etxebarrian, 2021-06-13. Argazkia: Idoia Lahidalga.\nKezka dantza taldea Etxebarrian, 2021-06-13. Argazkia: Josu Garate – Dantzan (cc) by-sa.\nIkusi hemen Idoia Lahidalgak eta Josu Garatek egindako argazki gehiago.\nKezka dantza taldea Etxebarrian 2021 [argazkiak]\nKategoria Sin categoría 2022/02/02 egilea dantzak.


EUSKARABENTURA 2020 KOLOKAN! – EuskarAbentura\nCOVID-19aren kontrako neurriak kontuan izanik eta duela hiru aste deklaratutako alarma egoera dela barne, Euskarabentura Elkarteak honako komunikatu hau argitaratu du.\nPrécédent Hizkuntza-muden ikerketa kualitatiboa EuskarAbenturako lehen espedizioan\nSuivant La troisième édition d’EuskarAbentura est reportée jusqu’à 2021\nTuesday 7 April 2020 à 15:34\nGalderatxo bat, onartuen zerrenda maiatzan argitaratuko da fijo?? Espero dugu gauzak dauden bezala jarraitzea… Animo guztioi, egoera honek sekulako gorabeherak dakartza eta oso zaila da aurrera egitea. Dana dala, mila esker guzti-guztiagatik!!\neuskarabentura dit :\nTuesday 7 April 2020 à 16:07\nMaiatzaren 31n informazio eguneratua argitaratuko dugu. Espedizioa abuztuan egitea posible bada onartuen zerrenda egun horretan zabalduko dugu. Tamalez momentu honetan ezin dugu ezer ziurtatu. Eskerrik asko zuei, animoengatik eta zuen ulerkortasunagatik!


Azken ikasturtean egindako lanaren emaitza aurkeztuko dute Agenda21 programako ikasleek udalean - Noticias - Usurbil\nAzken ikasturtean egindako lanaren emaitza aurkeztuko dute Agenda21 programako ikasleek udalean\nOsasun krisia dela eta, modu telematikoan egingo dute aurkezpena: hilaren 15ean bilduko dira Lehen Hezkuntzako ikasleak alkatearekin eta udaleko ingurumen teknikariarekin.\nUdarregi ikastolako Lehen Hezkuntzako 400 ikasle inguruk parte hartu dute aurten EA21 programan: hala izan da, behintzat, ahal izan duten bitartean. “Baina Covid19a etorri da gure artera, eta dena hankaz gora jarri du: ezin izan dugu ikastolara itzuli, eta EA21 programa martxora arte landutako lekuan geratu da”, azaldu dute. Hala ere, ordura arteko lanaren emaitzak bildu, eta alkateari eta udaleko ingurumen teknikariari aurkeztuko dizkiete, telematikoki, hilaren 15ean.\nKlima aldaketa izan dute ardatz azken ikasturtean, eta sentsibilizazio jarduerak egin dituzte, batik bat. Klima aldaketa zer den, zein eragin dituen eta arazoaren kontzientziazioa izan dituzte ardatz, besteak beste. Aldi berean, barne diagnostikoa egin du ikastolak ere, gaiak ikastolaren egunerokoan duen presentziaz hausnartzen, eguneroko kontsumoak zein eragin izan dezakeen, eta abar. Sortutako materialarekin ikastolako Txoko Berdea elikatu dute. Horrez gain, energia berriztagarrien inguruan ere lanean aritu dira azken hiruhilekoan eta, etxean, konfinamendu garaian egindako tramankulu batzuen bideoak ere ikusgai izango dituzte.\nIkasturtearen azken partean maila desberdinetako ikasleak elkartu, eta egindako lana bateratzen dute, eta, azkenik, udalean aurkeztu ohi dituzte emaitzak, txosten bakarrean. Ezohiko moduan bada ere, aurten ere horixe bera egingo dute, baina telematikoki. “Ea hurrengoan aurrez aurre lan egin dezakegun!”.


Telefono zenbakia 948 877376\n2001. urtean sortutako ardandegi familiarra, 14 hektareako mahastietako berezko ardoa egiteko (merlot, garnatxa, cabernet-sauvignon eta tempranillo). Mahastiak Oibarreko ibarrean kokatuta daude, eta 100.000 litrotako kapazitatea dute. Ekoizpenaren emaitza ardo biribil, garbi eta distiratsua da, basafruitu aroma bizikoa eta zapore atsegin eta fruitutsukoa.\nPEDRO URIZ ARDANDEGIA\nKale Nagusia, 32\nTelefono zenbakiak 948 877347 eta 649 821881\n1993. urtean sortutako ardandegi familiarra, 17,5 hektareako mahastiak dituena, merlot, cabernet-savignon, tempranillo, garnatxa eta syrah mahatsak ditu. Haiekin Erreserbako (98) eta ardo Onduak (99) ekoizten dira.\nTelefono zenbakia 948 877299\nOkindegi honetan pastak, olio edo gurin opilak, txantxigorria eta ogi gozoa aurki daiteke, bere egurrezko labe eta arbasoek belaunaldiz belaunaldi arretaz gordetako errezetei esker. Hau guztia erabat artesanalki ekoizten da, teknologia berrien erabilera ukatu gabe. Bisita azalduak eskeintzen ditu.\nTelefono zenbakia 948 877079\nAzparren leinuaren tradizio okina XX. mendearen hasieratik dator. Garai hartan familiako arbasoek ogia labe zahar batean ekoizten zuten, egun ere Canturro Etxean mantentzen dena. Ogia eta gozoki kaseroak ekoizten ditu, zuzeneko sua eta uraren lurrina erabiltzen duen egurrezko labe batean.\nJACINTO MORENO ZURGINTZA\nAma Lur auzoa 9\nTelefono zenbakia 948 877093


Gaitz ikusezinaren estigma ikusgarria | Gizartea | Berria\nEzker-eskuin, Rosa Cortijo buruko gaitza duen emakumea eta Joana Maluenda Avifes elkarteko profesionala. M.R/FOKU\n«Ni gaixorik nago, baina ez zait nabaritzen. Buruko gaitzak ikusezinak dira, eta horrek desabantaila itzelak sortzen ditu». Rosa Cortijok 51 urte ditu, eta bakarrik bizi da. Eskizofrenia eta depresioa diagnostikatu zizkioten 42 urte zituela, eta hiru urte daramatza egonkor. Gaixo dagoenetik bidean gauza asko galdu dituela onartu du, baina itxaropentsu bizi da: «Gaixotasunaren aurretik, nik lan egiten nuen, lagun talde bat nuen, bidaiak egiten nituen... Gauza asko galtzen dituzu gaixoaldia dela eta, baina baikorra izan nahi dut. Beharrezkoak diren baliabideekin, eta horretarako nahia dugularik, aurrera goaz». Izan ere, 2013. urtean izan zuen Cortijok Avifes elkartearen berri, eta aurrerapausoak ematen dihardu ordutik.\nBuruko gaitzak dituzten pertsonekin eta haien senideekin lan egiten duen elkartea da Avifes, eta ikerketa bat plazaratu berri dute, Supporting Women deitua. Cortijoren eran buruko gaitzak pairatzen dituzten emakumeak izan dituzte abiapuntu. Horien bizi kalitatearen inguruan hausnartu dute, eta zituzten zenbait kezka, susmo eta hipotesi baieztatzea izan da azterketaren funtsa. Horretarako, zortzi bizi esparru arakatu dituzte: ongizate emozionala, pertsonen arteko harremanak, ongizate materiala, garapen pertsonala, osasun fisikoa, autodeterminazioa eta gizarte inklusioa.\nArloak bereizita, ikerketa martxan jartzeko orduan zuten premisa indartsuenaren berri eman du Joana Maluenda Avifeseko profesionalak. «Diskriminazio hirukoitza dute: emakume izatea, buruko gaitz bat edukitzea, eta gaitzak berak sortzen duen estigma». Zazpi uste berretsi nahi zituzten; emakume horien gizarte parte-hartze mugatua, baliabideak eskuratzeko dituzten aukera urriak, eta genero indarkeriaren biktima izateko duten arrisku handia, besteak beste. Cortijok ere bere buruaren isla ikusi du uste horietan: «Gizonek baino lan aukera urriagoak ditugu, askotan zaintza lanak egiten ditugu, eta nekez identifikatzen ditugu indarkeria eta manipulazioa».\nBazterketa horren kontra, aldiz, azterketan parte hartzeko aukera izate hutsa isiltasuna hausteko bide suertatu da. «Ikerketan parte hartzeko modua izateak niretzako autoestimu gorakada ekarri du. Entzun egin gaituzte, gure iritziak inporta duela ikusarazi digute, eta horrek ilusio handia piztu dit», azaldu du Cortijok. Elkarrizketekin egin dute ikerketa: galdetegi indibidualak eta eztabaida taldeak sortuta.\nOrotara, Bizkaiko 194 pertsonak hartu dute parte prozesuan. Horietatik, 137 dira buruko gaitzak dituztenak, eta 96 emakumezkoak; hots, zapalkuntza hirukoitza pairatzen duten ia ehun gaixoren bizipenak jaso dituzte profesionalek. Lagin hori izan dute interesgune, haien arteko antzekotasunak zehazte aldera. «Aldagai asko aintzat hartzen saiatu gara: adina, eremu geografikoa, gaitz ezberdinak... Eta puntu komunak berberak dira». Adituak azaldu du emaitza oso homogeneoak direla. «Autoestimu baxua, norberaren pertzepzio kaskarra, bakanduta egotea, ingurukoen zaintza beren gain hartzea, eta norberaren zaintza, berriz, alboratuta».\nHari horretatik tiraka proposamen batzuk ondu dituzte, eta asmoa da emakume horien bizi kalitatea hobetzeko tresnak sortu edo dagoeneko sortuak dituztenak berregokitu eta hedatzen jarraitzea. Kasurako, emakume taldeak sortzen hasi ziren orain bost urte Bizkaiko zenbait eremutan. Markina-Xemein eta Durango izan ziren aitzindari, eta egun bost emakume talde daude martxan. Maluendak aipatu du espazio horien eraginkortasuna azterketaren beste ondorio batean islatu dela. «Buruko gaitzak dituzten emakumeekin ahalduntzea landu denean, emaitzak oso onak izan dira. Ezinbestekoa da gaixoen autonomia garatzea, hain urratua duten egonkortasun emozionala erdiesteko».\nEraso matxisten biktima\nIkerketak mahaigaineratu du beste alderdi kezkagarri bat ere: indarkeriarena. Ezaguna da lehendik ere. OME Osasunaren Mundu Erakundearen datuen arabera, buruko gaitzak dituzten lau emakumetik hiruk indarkeria jasan dute noizbait familia arloan edo bikotekidearen partetik. Batetik, duten ezegonkortasun emozionalak zaurgarriago egiten ditu. Bestetik, zailtasun nabarmenak dituzte gaixotasuna eta errealitatea bereizteko. «Askotan oso zaila suertatzen zaigu indarkeria eta hitz politak bereiztea, manipulazioaren muga noiz iragan den jakitea. Gainera, uste dugu inork ez digula sinetsiko, gure iritzia ez dela aintzat hartua izango», azaldu du Cortijok. Ezinbestekoa deritzo Maluendak egoera horiek kudeatzeko tresnak eskaintzea: «Landu beharreko gaia da. Ez dira hitz politak, euren eskubideen urraketa bat baizik».\nGizartean oraindik pisu handia duen estigmaren itzal luzea ikusten dute egoera horretan. Burua hotz, bizi duen egoeraz kontziente da Cortijo: «Zaurgarriagoak gara, gizarteak ez gaitu aintzat hartzen eta ikusezinak gara; baina, morboa ematen dugu». Maluendak, ostera, ezjakintasunari atxiki dio estigma hori, eta uste du oztopo bat izan daitekeela gaixoen bakartzea gainditzeko. Horiek horrela, aurrerapausoak ematen jarraitzeko konpromiso irmoa berretsi du gaixoak, prozesu horretan inguruan dituen emakume gaixoen erakusleiho dela argi utzita. «Orain egonkor nago, eta bide horretan segitu nahi dut. Autonomia garatzen jarraitu, ahaldundu, guztiz independente izan ahal izateko».


Hasiera > Filmak > Non\nXimun Fuchs, Enaut Castagnet\nFrantziako hiri txiki bat, 2016ko lan-erreformaren garaian. Radial enpresak bere ateak itxiko ditu greba gogor baten ondoren.Jeansé, Juliette, Bruno, Christine eta Pierre kanporatze-prima iraingarria irensteko elkartu dira. Etxerako bidean, Brunok bortizki uko egingo dio jendarme-kontrol bati. Film koralak langile talde baten kexa kutsakor eta sumindua kontatzen du. Kuadrilla bat eromenean murgilduta, gelditzen zaien gizatasun apurra mantentzeko.\nXimun Fuchs - Hélène Hervé - Fafiole Palassio - Manex Fuchs - Tof Sanchez - Cathy Coffignal - Guillaume Méziat - Eric Destout - Jérôme Petitjean\nZuzendaria: Ximun Fuchs, Enaut Castagnet\nEkoizleak: Ximun Karrere, Iñaki Gomez\nArgazki zuzendaria: Pierre Stetin\nMusika: Aitz Amilibia\nMuntaketa: Enaut Castagnet\n'Non' filmak jaso du Zinemaldiko Euskal Gidoi Onenaren saria - Maialen Goñi\nEuskal Gidoi Onenaren saria


Captain Lightfoot - Wikipedia, entziklopedia askea.\nOscar Brodney (en)\n[[Kategoria:Oscar Brodney (en) idatzitako filmak]]\nKathleen Ryan (en)\nJeff Morrow (en)\n[[Kategoria:Kathleen Ryan (en) antzeztutako filmak]]\n[[Kategoria:Jeff Morrow (en) antzeztutako filmak]]\nCaptain Lightfoot (euskaraz Lightfoot kapitaina) 1955eko Douglas Sirk estatubatuar zinema zuzendariaren abenturazko filma bat da. W. R. Burnett idazlearen 1954ko izenburu berdineko eleberrian oinarritua dago. Bertan, Rock Hudson eta Barbara Rush aktoreek antzeztu zutelarik.\nBitxikeria gisa, Hego Euskal Herrian zinema eta telebistan Arrazaren Harrotasuna (gaztelaniazko "Orgullo de Raza") izenburuaz pantailaratu zen, Ipar Euskal Herrian aldiz, Misterio kapitaina (frantsesez "Capitaine Mystère") izenburua jaso zuen.\nFilma hau Irlandako ekialdeko Louth konderriko Clogherhead udalerriaren inguruan eta Wicklow konderriko Enniskerry udalerriko Powerscourt Estate jauregian filmatu zen.\nFilma 1798ko Irlandako matxinada ondorengo garaian girotua dago, Irlandar errepublikanismoaren hastapena eta Irlandar Batasunaren Elkartearen itzalpean. Bertan, irlandar nazionalistak euren benetazko izenak ezkutatu asmoz ezizenen bitartez ("Lighfoot kapitaina" edota "Thunderbolt kapitaina" adibidez) herrialde osoan ospetsu bilakatu eta anglo-irlandar lurjabeen eta britainiar soldaduen aurka borrokatu ohi zirelarik, matxinada ugari hauek maila herrikoian eta oso gaizki antolatuak zeudenez sortu bezain azkar porrot egin ohi zutelarik.\n1815. urtea, Irlanda. Irlandar abertzaleak britainiar okupatzaileen aurka jo ta ke borrokan dabiltz. Michael Martin (Rock Hudson), irlandar gazte odolbero eta kementsua Irlandaren independentziaren alde jardunean dabilen elkarte sekretu iraultzaile bateko kidea da. Helburu horretarako mota askotako delituak burutu ditu: lurjabeen jabetzeei su eman, bidelapurreta, etab. Bere biktimetako batek Michael ezagutzean, atzeman ez dezaten jaioterria laga eta Dublinera joatera derrigortua egongo da, han herrialde osoan ospetsua den Thunderbolt kapitainaren (Jeff Morrow) konfidantzazko gizon bilakatuko delarik, bai eta Aga Doherty (Barbara Rush) neska gazteaz maitemindu ere.\nRock Hudson: Michael Martin\nBarbara Rush: Aga Doherty\nJeff Morrow: John Doherty, edota Thunderbolt kapitaina\nKathleen Ryan: Lady Anne More\nFinlay Currie: Callahan\nDenis O'Dea: Regis Donnell\nGeoffrey Toone: Hood kapitaina\nHilton Edwards: Lord Glen\nSheila Brennan: zerbitzaria\nHarry Goldblatt: Brady\nCharles B. Fitzsimons: Dan Shanley\nChristopher Casson: Lord Clonmell\nPhilip O'Flynn: Trim\nCaptain Lighfoot filmaren IMDBko fitxa irakurgai (Ingelesez)\nCaptain Lighfoot filmaren trailer edo iragarkia ikusgai. Youtube.com (Ingelesez)\nDouglas Sirkek zuzendutako filmak\nFinlay Curriek antzeztutako filmak\nRoss Hunterrek ekoitzitako filmak\nOrriaren azken aldaketa: 13 abendua 2019, 12:28.


Konfiantzarik gabeko eta nostalgiaz betetako egunak bizi ditugu. Etorkizunaren aurrean etsipenera eta krisialdi ekonomiko eta finantzieroen aurreikustera eramaten gaituen horietakoa. Zer dela eta izan, orduan, itxaropen? Nola aurre egin ezinezko eta etsipenezko giro honi, nahiz eta jakin, gainera, helmuga ezagunik gabe goazela? Itxaropena da bertute guztietan ahulena, eta, bidebatez, beharrezkoena.\nKristautasuna itxaropenik ez zutenei egindako itxaropenezko proposamen bezala jaio zen. Itxoiten ikasi dugu, nahiz eta helmuga ezagunik ez izan; itxoiten, nahiz eta aldarrikapen garbirik egiteko gauza ez izan gure basamortu eta atzerrien erditik. Jainkoaren, munduaren eta gizakien etorkizunari irekitzen den sentsibilitateari zor diogu hori. Nola sortu zen, baina, kristau itxaropena Jesusen mugimenduaren barnean? Zein motatako esperientziek ireki zizkien ateak, iluntasunaren erditik, itxaropenari?


2022/04/25 Eskola Komunitatea\nLiburutegi Tutorizatu-ko merienda eta jolasak\nOstegun arratsaldeetako Liburutegi tutorizatuan eta errefortzu klaseetan parte hartzen duten ik\n2022/04/07 Eskola Komunitatea EUSKARA herrira begira\nGaur goizean eguzkia lagun, KORRIKA TXIKIA ospatu dugu herrian zehar... Beroketa saio bikaina izan da bihar arratsaldean goierri aldetik pasako den 22.KORRIKAn parte hartu ahal izateko. ANIMATU!! IKA, IKA, IKA, KORRIKA!! HEMEN GAUDE, EUSKARAREN ALDE!!\n2022/04/04 herrira begira Guraso elkartea Eskola Komunitatea\nPlazara! Tailerra haur, gaztetxo eta familientzat\nPasa den ostiralean ikasle ordezkariak Eztitxu alkatea eta Mikel Kultur teknikariarekin bildu ziren. Bertan udal ordezkariek datorren larunbatean, apirilaren 9an, plazan izango den ekimenaren berri eman zieten ikasleei.\nIkasle ordezkariek beraien geletako kideei eman die ekimen honen berri. Egun horren iragarpena egiteko kartela osatu zuten denen artean!\nLarunbatean 11:00etan plazan izango dugu hitzordua. Zatoz PLAZARA!\n2022/03/08 Eskola Komunitatea herrira begira\nGAUR " MARTXOAK 8 " OSPATU DUGU\nGaur EMAKUMEEN NAZIOARTEKO EGUNA ospatu dugu eskolan.\n2022/02/25 Jaiak eta ospakizunak herrira begira Eskola Komunitatea\nInauteri festa ederra ospatu dugu!\nGaur arratsaldean Inauteri festa ospatu dugu Zaldibian!\nZaldibiako kaleak pailazo, ar\n2022/02/24 Eskola Komunitatea herrira begira\nInauterietako desfilea ostiralean!\nOstiral honetan, otsailak 25, iñauteri festa ospatuko dugu.\n2022/02/06 Eskola Komunitatea Jaiak eta ospakizunak\nSanta Ageda. 2022\nHemen duzue aurtenko Santa Ageda bezperan egindako ospakizunaren bideoa.\n2021/12/13 Eskola Komunitatea herrira begira\nTailerra: haur eta gazteen heziketan balio hezkidetzaileak. ABENDUAK 15\n2021/11/26 Eskola Komunitatea herrira begira hitzaldiak Eskola\nUEMAkoekin formazio saioa irakasle taldeak\nAsteazkenean irakasle taldeak UEMA-ko kideekin formazio saio bat izan genuen.\n2021/11/26 Eskola Komunitatea herrira begira\nUdaletxe berrira bisita!\nAste hontan Lehen Hezkuntzako ikasleek udaletxe berria bisitatu dute. Eztitxu eta Mikelekin gelaz ge\n2021/11/12 Batzordeak Eskola Komunitatea herrira begira\nEskolaren kanpo aldea eraldatzeko ideai bila gabiltza. Baduzu proposamenik?\nBadira ia 4 ikasturte Kanpo Espazioa-ren inguruko Batzordea martxan dela. Eskolaren inguruan jolaser\n2021/11/08 Batzordeak Eskola Komunitatea\nIkasleentzat bilgune berria OLALDEKO PARKEAN\nLarunbatean guraso talde bat auzolanean artiu ziren OLALDEko parkean. Bertan ikasleekin


Euskal familia eta beste piztia batzuk — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Euskal familia eta beste piztia batzuk\nEuskal familia eta beste piztia batzuk\nLeire Narbaiza 2016/02/26 09:40\nGipuzkoako Hitzan 2016ko otsailaren 26an argitaratuta\nEtologoa ez banaiz ere, Gerald Durrell naturalista britaniarraren My family and other animals liburuaren izenburua parafraseatzea otu zait; izan ere, azken aldian Euskal Herrian animalia nahikotxo dabiltza gure iruditeria kolektiboan, larregi gauza onerako.\nBadira urte batzuk modan jarri zela beste animalia bat; aberea, piztia baino: ardi latxa. Beharbada asto katalana eta Espainiako zezenaren eredura. Auto guztiak bete zitzaizkigun ardi marrazki infantil horrekin. Gurean –nola ez!– besterik ezin zen gertatu, eta kritika batzuk ere jaso zituen: abere otzana zela, taldekoia, izpiritu gutxikoa, poderio hutsa zuena. Jakina, alternatiba ere izan zuen: basurdea. Hau bai piztia oldarkorra, izpiritu libreduna, txerri basatia…\nGure hizkuntzaren imajinarioan ere makina bat animalia agertzen da. Esamoldeetan barra-barra: Orhiko txoria, Zozoak beleari, Ahuntzaren gauerdiko eztula, Zalditik astora, Kukuak oker jo,… Ehunka! Baina, agian nire gogokoena: Kalean uso, etxean otso. Usoa, xalotasun eta bakearen sinboloa, otso krudel eta odolzaleari kontrajarrita. Inoiz susmatu barik usoak arratoi hegalariak baino ez direla, eta otsoak biodibertsitatearen ikur!\nGurean ere badira beste hegazti batzuk. Ez dakit zein espezietakoak diren, ordea. Eitbko txoritxoa eta twitterrekoa. Lehenengoak itxuraldaketa batzuk jasan ditu, eta orain makal dabil koitadua. Txori urdinak, Twitterekoak, publizitatea egin nahi zuen Kaixomaitia.eus-i atzera bota dio iragarkia euskaraz izateagatik, eta espainolez egiteko eskatu. Ederra pajaroa!\nPajaroak aipatu eta depredatzaileak datozkit burura. Espainia aldeko kaioak, hain zuzen ere. PPkoak, alegia. Hauek, kaio baino putre dira. Baina egia esatera, entzuna genuen kaioek gorpuei begiak jaten zizkietela. Beraz, partidu politiko horrek aukeratutako ikurra, paregabea; demostratu baitute sarraskijaleak direla, ustelkeriaren lohian pozarren lorrintzen dabiltzan urdeak legez, txipli-txapla disfrutatzen. Benetako hozkirria sortzen digute euren karrankek!\nIbil gaitezen kontu handiz, bestela gaztelania-kukuaren arrautza txitatuko du atzera ere euskara-txantxangorri mengelak…\netiketak: Kolaborazioak, Gipuzkoako Hitza, fauna, Txantxangorria


Txikipedia:Volga - Wikipedia, entziklopedia askea.\nVolga ibaiaren mapa.\nVolga Europako ibairik luzeena da. Errusiako mendebaldean du sorburua eta Kaspiar itsasoraino iristen da, Errusiako mendebaldetik irten gabe. 3.700 kilometro baino gehiago ditu. Volgak garrantzi handia izan du errusiar herriaren bizitzan; horregatik, Errusian Ama Volga deitzen zaio.\nVolga Valdaiko mendixketan jaiotzen da, Moskutik ipar-mendebaldera. Batez ere hegoalderantz isurtzen ditu bere urak, Kaspiar itsasora iritsi arte. Dena dela, hainbat kanal eta ibairen bidez konektatuta dago Itsaso Baltikoarekin, Itsaso Zuriarekin, Azoveko itsasoarekin eta Itsaso Beltzarekin.\nVolgak urtzen den elurretik jasotzen du bere uraren % 60 inguru, eta, gainerakoa, lurrazpiko iturrietatik eta euritik. Ibai honek uholde handiak eragiten zituen udaberrian; gaur egun, berriz, presa eta laku artifizial edo urtegi asko eraiki dira ibaiko ura biltzeko; horrela, askoz uholde gutxiago gertatzen dira.\nVolga garrantzitsua da Errusiako ekonomiarentzat. Batetik, urtegietako zentral elektrikoek ibaia erabiltzen dute elektrizitatea sortzeko; bestetik, ontzi-garraio handia dago ibai honetan: Volgatik ibiltzen diren ontziek, adibidez, Errusian garraiatutako salgaien erdia baino gehiago garraiatzen dute; azkenik, bidaiari-ontzi askok ere Volga erabiltzen dute garraiobide gisa eta baita turismorako ere.\nIkusi hau ereAldatu\nBidaia-ontziak, Volgrogado ondoan\nVolga ibaia Tver hirian\nVolga ibaia Saratov hirian\nVolga ondoko monasterio bat


Informazioa eman eta batzeko gunea - Bizkaiko Hitza\nInformazioa eman eta batzeko gunea\n2019, maiatzak 03 Bizkaia 167\nIazko ekainaren 28a. Mugimendu oso baten sorrerarako mugarri izan zen eguna. Lehenago ere iristen ziren Bilbora migratzaileak, euren herrietako egoera gogorretatik ihesi, Frantziarako bidean segitzeko asmoz. Eta lehenago ere baziren pertsona horiei laguntza ematen zieten herritarrak. Baina autobus bete migratzaile iritsi zen egun hartan Bilbora, Bilboko kale gorrira. Ondoko egunetan ere aldiro iritsi ziren migratzaileen autobusak. Herritar batzuk, horren berri izan, beharrezko harrerarik ez zitzaiela ematen ikusi, eta mugitzen hasi ziren; antolatzen, eta oinarrizko harrera eskaintzen: lotarako lekua, janaria, arropa… Antolaketan sakondu eta auzoz auzo igaro zen mugimenduaren hazia izan zen. Herritarrak modu autogestionatuan antolatu ziren kale gorrian geratzen zirenei aterpea eta janaria emateko. Atxuriko kantxetan, Santutxuko Karmelan, Bilbo Zaharrean, Deustuko Erriberako Bizinahin. 150 migratzaile ingururi, egunero.\n“Zoramena izan zen”, aitortzen du Maite Abiega Bizkaiko Harrera Sareko kideak. Ezustean harrapatu zituzten egoerak herritarrak. Ehunka migratzaile iristen ziren. Egoera txarretan, nora joan ez zutela. Instituzioek ez zioten aurre egin egoerari. Ez zituzten beharrezko baliabideak jarri. Eta herritarrek hartu zuten beregain lan hori. Modu boluntarioan, txandak eginda, ahal zuten bezala. Guztira, 10.000 afari inguru eman zituzten eta beste horrenbeste loleku utzi.\nAurten egoera errepikatuko den susmoa dute. Zer gertatuko den ez dakitela dio Harrera Sareko kideak, baina oso litekeena dela etorkin kopuruak berriro gora egitea: “Uda garaian itsasoa bareago dagoenez eta bidaia egiteko baldintza hobeak direnez, gehiago etortzen direla badakigu. Aurreko urtean hori ikusi genuen”. Aurten, prestatuta egon nahi dute.\nHasi dira lan horretan, eta urrats bat egin dute: noraezean iristen diren migratzaileei informazioa emateko bulego bat ireki dute; InfoPoint gunea. Bilboko Luis Iruarrizaga kaleko 9. zenbakian dago, Bilborocken atzealdean, Kaia portuko langileen sindikatuaren egoitzan. Bizkaiko Harrera Sareak erabil dezan utzi du sindikatuak.\nAstean lau egunez egongo da zabalik informaziorako gunea: astelehen eta asteazkenetan 17:00etatik 19:00etara, eta astearte eta ostegunetan 10:00etatik 12:00etara. Bertaratzen diren migratzaileei beharrezko informazioa ematea da asmoa: zein baliabide dituzten azalduko diete, zein zerbitzu publikorako eskubidea duten eta zer egin behar duten horiek erabili ahal izateko, eta herritarrek modu autogestionatuan zein laguntza ematen dituzten.\nInformazioa jasotzea da beste helburua: migratzaileen beraien ahotik euren egoeraren berri izatea. “Instituzioek askotan esaten dute zerbitzu bat eta beste dagoela, behar adinako laguntza ematen dutela… baina gero errealitatea beste bat izaten da”, azaldu du Abiegak. “Benetako errealitatea” ezagutu nahi dute, “egin beharreko hausnarketak egin eta hartu beharreko neurriak hartzeko”; ahalik eta eraginkorren izateko.\nBoluntarioek egingo dute informazioa eman eta jasotzeko lan hori, txandaka, eta hartarako sarea antolatzen ari dira. Egoitza Bilbon egonik, hiriburukoak dira boluntario gehienak, baina gabezia nagusi bat dute gehienek: hizkuntza. Frantsesez moldatzen dira horietako batzuk, baina migratzaileekin elkar ulertzeko arazoak izaten dituzte gehienek. Hori dela eta, apustu berri bat gauzatzen saiatzen ari dira Harrera Sareko kideak: “Afrikar komunitatea inplikatu nahi dugu, hizkuntzarekin dugun arazoa dela eta oso baliagarria izango litzatekeelako gurekin egotea. Ea animatzen diren eta lan hau denon artean egiten dugun; polita litzateke”.\nSareak egin beharreko lanari dagokionez, oraindik ez dakite noraino iritsiko diren aurten. “Errealitatea ezagutu eta egoerari pultsua hartu behar diogu lehenengo”. Iazko esperientzia errepikatu eta iritsi berriei harrera egiteko prestatzen ari diren galdetuta, erantzun argirik ez du Abiegak: “Ikusiko dugu”. Lolekuak eta janaria prestatu behar ez izatea dute helburu; hori instituzioen lana dela argi dute, eta lan hori bete dezaten presio egingo dute. Baina Abiegak ez du ezer baztertzen: “Harrera egin behar badugu, ba egingo dugu aurten ere. Prest gaude. Ikusiko dugu. Baina, edozein kasutan, behar horrek esan nahiko luke instituzioek ez dituztela bere betebeharrak betetzen”.


2019/01/24 :: 9:29\nEibarko Untzaga plazan egin dute protesta, kalitatezko zerbitzu publikoen defentsan eta murrizketa, pribatizazio eta arduragabekeriaren aurka. Sinadura bilketa bat abian dute euren aldarrikapenek babesa jaso dezaten.\nGurutzetako ospitaleko LAB, ESK, SATSE, ELA, UGT, SME, CCOO eta SAE sindikatuok plantilla egoki bat lortzeko eta Urdulizeko Ospitalearen eragina dela eta zuzendaritzak pertsonalean inposatu nahi dituen murrizketak salatzeko, elkarretaratze bat egin dugu Gurutzetako ospitaleko atarian.\nMundu osoko langileak ordezkatzen dituen federazioak nabarmendu du borrokak emaitzak ekartzen dituela, Azkoiengo enpresan izandako lan gatazka adibide. Ohar batean, nazioarte mailako klase elkartasuna goraipatu du.\nBuruntzaldeko autobusen zerbitzua ematen duten Garayar, Hasa eta TSSTko langileek elkarretaratze bat egin dute Gipuzkoako Foru Aldundiaren egoitzaren aurrean, azken honen erabakiek euren lan-baldintzetan sortzen dituzten ondorio negatiboen aurrean protesta egin eta instituzioari honekin amaitzeko eskatzeko.\nBeste galdera batekin aurreikusita zegoen Tuteran, atzo, egindako hitzaldia. "Zer gertatzen ari da Huerta de Peraltan" zen jatorriko izenburua, baina Azkoiengo enpresako langileek aurreikuspen hori ere irauli dute, euren borrokari esker. Hain zuzen ere, akordioa erdietsi dute zuzendaritzarekin, eta aukera berriak ireki dituzte Nafarroako landa eremuan, baita enplegu eta bizi duinen alde borrokan diren gainerako esparrutan. Denon ahotan dago Huerta de Peraltako langileek erdietsitakoa; hortaz, hitzaldian greba mugagabeak iraun duen hilabetean zer gertatu den azaldu zuten hizlariek, finean. Borroka eredugarria izan dela ondorioztatu zuten bertaratutakoek. Hori bai, borrokak aurrera jarraitzen duela nabarmendu zuten, fronte asko irekita baitaude hainbat sektoretan, prekarietatearen eta esplotazioaren aurka. Hain justu, borroka horiei guztiei hauspoa emateko, larunbatean Iruñean egingo dugun manifestaziorako dei berezia egin zuten. Borrokak aurrera darrai.


Beste aukera bat Greziarentzat - Mundua - Berria\nKrisi politikoa Grezian. Hauteskunde aurreratuak\nBeste aukera bat Greziarentzat\nGobernuaren hautagaiak ez du parlamentuaren babesa lortu presidentetzara heltzeko, eta Samarasi hauteskundeak aurreratzea beste aukerarik ez zaio gelditu.\nInkestetan, Syriza da faborito\nAntonis Samaras Greziako lehen ministroa parlamentuan, presidentea hautatzeko bigarren bozketa saioan. YANNIS KOLESIDIS / EFE\nParlamentuaren babesa galduta, hauteskundeak aurreratzea beste aukerarik ez zaio geratu Antonis Samaras Greziako lehen ministroari. Bere alderdiko Stavros Dimasek ez ditu nahikoa boto bildu legebiltzarkideen artean, ezta hirugarren bozketa saioan ere; orain, gobernuak hamar eguneko epea dauka parlamentua desegin eta bozetara deitzeko. Samarasek iragarri du jada urtarrilaren 25ean egingo dituztela. Inkesten arabera, lehia estua izango da gobernuko Demokrazia Berria alderdiaren eta ezkerreko Syrizaren artean.\nEspero izatekoa zen Dimasen porrota; oposizioak hitzartuta zeukan hari biderik ez ematea. Urte amaierarekin, krisia lehertu da bestela ere hauskor eta herrenka zebilen gobernuko koalizioan. Parlamentuak gero eta sarriago eman die bizkarra Samarasen proposamenei, eta, orain, haren presidentegaia ere ez du onartu. Karolos Papulias egungo presidenteari martxoan amaituko zaio agintaldia; legebiltzarkideek hiru saio egin dituzte azken asteotan haren ordezkoa aukeratzeko, baina Dimasek —aurkeztutako hautagai bakarra izanagatik ere— ez du bakar batean ere lortu gutxieneko babesa. Parlamentua osatzen duten 300 diputatuetatik guztiak presente egon arren, soilik 168k bozkatu dute azken bi itzulietan Dimasen alde; eta hark 180 behar zituen, gutxienez, presidente bihurtzeko.\nLehen ministro kontserbadorearen Demokrazia Berriak 127 ordezkari zeuzkan legebiltzarrean; Pasok koaliziokide sozialdemokratak, beste 28. Behinola Greziako alderdi nagusi izandako bi taldeen arteko koalizioa ozta-ozta heltzen zen eserlekuen erdietara; ez, ordea, behar zituen bi herenetara. Horregatik, diputatu independenteak limurtzen saiatu zen Samaras azken itzuliaren aurretik. «Orain presidentearen alde bozkatzen ez duenaren ardura izango dira inork nahi ez dituen hauteskundeak», ohartarazi zien joan den larunbatean. Dimasen aurkako boto bakoitza Syrizaren mesederako izango zela argudiatu zuen: «Azken hiru urteotan odola isuriz eraiki ditugun erreforma guztiak hankaz gora gera litezke egun bakar batean». Atenasetik ez ezik, Europako Batzordetik ere ohar zorrotza egin zieten Greziako legebiltzarkideei, «ardura» eskatuz; eta, Bruselaren urduritasuna neurtzeko termometro baten gisan, burtsako indizeak ere behera egiten hasi ziren parlamentuko bozketaren bezperan.\nGobernuburuaren mehatxuak gorabehera, diputatu bakar batek ere ez zuen botoa aldatu atzoko bozketan, eta gehienak Dimasen aurka agertu ziren. Europako Batasuneko komisario ohia Bruselatik gertuegi ikusten dute askok, Samaras Troikaren mezularitzat duten bezalaxe. Atzoko saioan, haren alde bozkatu ez zuten diputatuak txaloka eta oihuka hasi ziren emaitzaren berri jakin zutenean. Lehen ministroak 132 diputatu horiei egotzi die «inork nahi ez dituen gertakarien» errua: «Egin genezakeen guztia egin dugu errepublikako presidentea aukeratzeko eta hauteskundeak saihesteko; izan ere, herritar gehienek desio ez duten arriskua dakarte».\nSyrizak du giltza\nEstatuburuaren funtzio nagusia errepresentatiboa da Grezian, baina parlamentuaren bi herenak ez badira ados jartzen, konstituzioak hauteskundeak aurreratzera derrigortzen du. Syrizak iragarrita zeukan ez zuela hautagairik aurkeztuko, eta, horren ordez, gobernua bozetara deitzera behartuko zuela zuzenean. Oposizioko alderdi nagusiaren helburua Samarasen agintea bera kolokan jartzea da, eta dagoeneko hasi da hauteskunde kanpaina prestatzen. Aste honetako bozketa «lehenbiziko garaipena» izan dela adierazi du Alexis Tsipras alderdiko buruak: «Oposizio demokratikoko alderdi eta diputatuek erakutsi dute ezin zaiela xantaiarik egin. Murrizketa politikak eta akordioak iraganeko kontua dira jada, eta etorkizuna hasi da».\nBoto asmoei buruzko galdeketetan aurretik doa Syriza, tarte txikiarekin bada ere: duela bi aste argitaratutako inkesta batek botoen %28 iragartzen zizkion, Demokrazia Berriari baino 6,5 puntu gehiago. Dena den, bien arteko tartea txikitzen doa —joan den asteburuan 2,4 punturen aldea baino ez zeukaten—; itxura guztien arabera, Greziako boto-emaileak polarizatzen doaz, eta bi muturren artekoa izango da kanpainako lehia nagusia.\nSyrizak gobernuaren programa ekonomikoa du jomugan, eta, neurri batean, haren aurkako kritikei esker indartu da hainbeste azken urteotan: Bruselak eta Berlinek diotena txintik atera gabe indarrean jartzea egozten die Atenasko «merkelistei». Bere alde ditu murrizketen eta erreformen ondorioz lanpostua galdu edota diru sarrerak apaldu zaizkien milioika herritar, baita gazte asko ere —erdiak langabezian daude—. Krisiari aurre egiteko burujabetza nazionala defendatzen du, eta berriz negoziatu asmo ditu Greziako Gobernuak Europako Batasunarekin eta NDF Nazioarteko Diru Funtsarekin adostutako erreskate planen baldintzak. Nolanahi ere, azken urteotan dezente leundu du diskurtsoa, batez ere Europako Batasunari eta euroari dagokionez. Gobernura helduz gero, Greziako bankuek gordailuak bermatuta izango dituztela adierazi du Tsiprasek, eta bere alderdia Europako beste herrialdeekin negoziatzeko prest dagoela: «2014a ez da 2012a. Banku sistemikoek talka probak gainditu dituzte, egonkortzera egin dute, eta guztiak daude Europako banku sistemaren barruan».\nDemokrazia Berriak, berriz, egonkortasun ekonomikoaren promesarekin egin ohi du kanpaina, krisitik ateratzeko errezetak Bruselaren eta Atenasen arteko adostasunarekin helduko direla argudiatuz. Datozen hauteskundeetan ere ideia horri eutsiko diola dirudi. «Orain egonkortasuna berreskuratu behar dugu», esan du Samarasek, NDFrekin sinatutako akordioa gogora ekarriz: «Herriak ez du onartuko memorandumen garaietara itzultzerik».\nGobernuko alderdi kontserbadorearen promesek, ordea, helduleku eskasa dute Greziaren azken urteotako garapen politikoari begiratuz gero. 2010ean eta 2011n sinatutako murrizketa planek protesta jendetsuak eragin zituzten, eta krisia etxeetatik instituzioetara eraman zuen: 2012ko hauteskundeen ostean, hautagai bakar batek ere ez zuen beharrezko babesa lortu presidente izateko —orain gertatu antzera—, eta berriro deitu behar izan zuten bozetara. Harrezkero, gehiengo justuarekin agintzen du Demokrazia Berriak, Pasok Mugimendu Sozialista Panhelenikoaren babesarekin.\nSozialdemokratek Greziako alderdi nagusia osatzen zuten garai batean. Gaur egun, ezer gutxi geratzen da Pasokek orduan jasotzen zuen babesetik: joan den hamarkadako krisi ekonomikoak alderdiaren erabateko gainbehera eragin zuen, eta orain 28 eserleku baino ez ditu 300 diputatuko parlamentuan. Hainbat kide esanguratsuk alderdia utzi dute eta formazio politiko berriak sortu dituzte; besteak beste, Georgios Papandreu buruzagi ohiak. Evangelos Venizelos presidente berriak argudiatu du bere alderdiari «garestiegi» ordainarazi diotela krisi ekonomikoa, eta aurrerantzean ere «egonkortasunaren bermatzaile» izateko asmoa daukala.\nOposizioko gainerako talde gehienak, ordea, ez dira gobernuko koalizioarekin fio; askoren aldarrikapenak gertuago daude Syrizaren leloetatik, kontserbadoreenetatik baino. Greziar Independenteak alderdiak, esaterako, batasun nazionala eta burujabetza eskatu ditu: «Prozesu berri baten hasiera da bozketaren emaitza, herrialdeak norabidea alda dezan».


La Moleta.:: Komando Kroketa\nLa Moleta (2.572 m): Izas eta Ip haranen artean\nmendirizmendi.com | 02-07-2018\nIp bailaran dagoen gailur polit hau egiteko aukera paregabea. Zailtasun baxuko ibilbidea, baina desnibel handikoa. Nahi ez duenak ez du zertan gailurra egin beharrik, bariante errezago bat prestatu baita.\nCanfrac Estación herriaren eki aldean kotxeentzako dagoen aparkalekutik hasten da bidea. Aragon ibaia gurutzatu ondoren bidezidorrak geltoki internazionaleko trenbidera hurbiltzen gaitu. Trenbidea gurutzatu eta beste aldean dagoen bidezidorra jarraitu behar da. Igotzen hasi eta 20 min ingurura bidegurutze batera iritsiko gara. “Fuente de los Ingenieros” adierazten duen bidea hartu behar da. Bideak zig-zag ugari eginez gora egiten du. Desnibela handia da, baina bideak bira pilo bat egiten dituenez oso igoera erosoa da. Fuente de los ingenieros iturritik igaroko gara. Normalean ez du urik eramaten. Horrela bada, zertxobait gorago badago ura hartzeko beste Chorro del Concejal izeneko iturria. Tarte honetako bidea eta hurrengo bi ordutan egiten dena baso barrutik egiten da. Igotzen joan behar da, basotik irten eta Elvira izeneko iturrira iritsi arte.\nIturrian ura hartu ondoren, bideari jarraitu eta berehala Camino de la Carreta izeneko bide zabalera iritsiko gara. Bidea urtegitik irteten den hoditeriaren gainean eginikoa da. Hoditeria horretatik Canfrac Estación herrian dagoen zentral hidroelektrikora eramaten da ura.\nBertara iristerakoan bi aukera daude:\nLehena eta errazena\nCamino de la Carretari jarraitu eta Ip urtegira hurbiltzea da lehenengo aukera. Bidea laua da, ia ez du desnibelik, eta ordu baten inguruan urtegian uzten gaitu.\nBigarrena eta gogorragoa\nIndartsu edota gogotsu daudenak Moletara igotzeko aukera izango dute. Horrek beste ia 2 orduko igoera suposatzen du (500 m-ko desnibela). Denbora horri Ip urtegira jaisteko beharko den beste ordu osoa gehitu behar zaio.\nMoletarako igoeraren azken zati honetan ez dago bide argirik eta han-hemenka dauden bide arrastoei jarraitu behar zaio. Igoera gogorra da, baina lasaitasunez hartuta nahiko ongi egiten dira azken 500 m-ko desnibela. Gailurrera igotzeko tximini labur eta erraz batetik egiten dira azken metroak. Goitik bistak izugarriak dira. Gure azpian Iserías iboia, ipar aldera Midi d´Assou, hego aldera Collarada (2.884 m), bere ezkerrean, Pala de Alcañis eta Punta Aguila (2.697 m) eta gure ezkerrera Picos de la Troquera (2.597 m) gailurra. Bailararen beste aldean Lecherines eta Aspe gailurrak.\nEgunak: Uztailak 21 eta 22\nIrteera ordua: Eguerdiko 13:00 h (bazkalduta etorri; bidaian ez da bazkaltzeko geldiunerik egingo).\nLuzera: 12 km\nDenbora: 7-8 h.\nDesnibel metatuak: 1.500 m gorantz eta beherantz.\nZailtazuna: Zailtasun berezirik gabekoa. Desnibel handia.\nOHARRA: Lehenengo egunean, larunbatean, Villanuatik Canfranc Estaziora oinez igotzeko ideia dago. Ibilbideak 9 km inguru ditu eta 200 m inguruko desnibela. Zamarik gabe, lasai-lasai, 3 ordutan egiteko bidea da.\nCanfranc geltokia.:: Txe Zuza ::


Lantokietan ere autodefentsa feminista! | LAB SINDIKATUA\nIdazkaritzak Idazkaritza Feminista Lantokietan ere autodefentsa feminista!\nEmakumeenganako Indarkeriaren Kontrako Nazioarteko Egunerako, astelehenerako, elkarretaratzeak deitu ditugu Hego Euskal Herriko hiriburuetan dauden Lan Ikuskaritzetan, "Saretu, elkartu, salatu eta borrokatu. Lantokietan autodefentsa feminista" leloarekin. Azaroaren 25eko mobilizazioak 12:00etan izango dira Bilbon, Gasteizen, Donostian eta Iruñean.\nGizonok: lagun, afiliatu, lankide, delegatu gizonok, zuek ere erantzule zarete. Zuek ere konplize zarete. Zuen jarreren eta jokabideen arduradun zarete. Ez gehiago begiratu beste aldera, aurre egin bustitzen eta zeharkatzen zaituzten matxismo eta jarrera sexistei.


Itsasoko ibilbidea - Donostia Turismo eskuragarria guztiontzat\nItsasoa da ibilbide honen protagonista. Monpasko lurmuturrean hasten da, Ulia mendiaren azpian, eta Igeldo mendiaren magalean amaitzen da. Sei kilometro inguru ditu ibilbideak, eta, kostaldetik doan Done Jakue bideari jarraikiz, Donostiako hiru hondartzak –Zurriola, Kontxa eta Ondarreta– zeharkatzen ditu.\nIkusi itsasoko ibilbidea Google Maps-en\nIbilbidea Monpasko lurmuturrean hasten da. Surflarien elkargune da lurmuturra. Handik abiatuta, Zurriola pasealekuak Gros auzoaren bukaeran dagoen hondartza inguratzen du, eta Kursaal Entzunareto eta Kongresu Jauregian amaitzen da, hiriko arkitekturaren sinbolo eta ardatz kultural berrian, alegia. Rafael Moneo arkitektoak diseinatu zuen, itsas aurrean hondartuta dauden bi arroken itxuran.\nGero, Zurriolako zubia, Urumea ibai-ahoa dotoretzen duen arkitektura modernistaren adibide dena, zeharkatuko dugu, eta Urgull mendia inguratzen duen Pasealeku Berrira heldu. Itsaskia dagoenean, olatuak pasealekuraino iritsi ohi dira. Itsas albotik aurrera jarraituz, Jorge Oteizaren obrarekin egingo dugu topo: Eraikuntza Hutsa.\nEskailera batzuek portura eramango gaituzte, eta Aquariuma eta Euskal Itsas Museoa pasako ditugu, gero. Ez galdu Aquariuma eta museoa bisitatzeko aukera.\nPortuan, kiroletako nahiz arrantzarako ontziak ikus daitezke, eta, atzealdean, arrantzaleen etxebizitza koloretsuak. Portuaren amaieran, berriz, udaletxea eta kasino zaharra daude, eta baita Errege Itsas Kluba ere. Azken hori estilo arrazionalistako eraikin berezia da, kaian porturatutako ontzi baten itxurarekin diseinatua. Ondoren, hona hemen gure gomendioa: kaia zeharkatu, eta itsasoarekin gozatzea. Pixka bat aurrerago, La Perla Talaso-Sport Zentroa dago. Talaso Sport zentro modernoa da gaur egun, eta, garai batean, munduko bainuetxerik garrantzitsuenetako bat ere izan zen. Kontxako hondartzatik jarraituz, Txillidaren Omenaldia Fleming-i, obra ikus dezakegu. Atseden hartzeko eta paisaiaz blaitzeko toki aproposa da. Parean, Santa Klara irla dago.\nKontxako pasealekutik, Miramar Jauregira, igo gaitezke. Ana erreginaren garaiko “cottage” ingelesen tankerara eraiki zen, eta bertan igarotzen zuen Maria Kristina erreginak uda, bere gortearekin. Beste sarreratik behera jaitsiz gero, Antiguoko auzora iritsiko gara. Donostiako lehen biztanleak zona horretan kokatu ziren, eta horri zor dio izena.\nOndoren, Ondarretako hondartzak, pasealekuak eta lorategiak aurkituko ditugu. Maria Kristina erreginaren ohorez eraikitako estatua dago bertan, eta, handik, Haizearen orrazira iritsiko gara. Hiriko txokorik ederrenetako bat da, Luis Peña Gantxegi arkitektoaren eta Eduardo Txillida eskultorearen obra.\nErne! Ez da toki irisgarria gurpil-aulkian doazenentzat.


LH · 2021-05-25 · IKASELKAR\nLehen irakurleari begira, argitalpen berria plazaratu du Ikaselkar hezkuntza argitaletxeak, Kimu bilduma tarteko. Anjel Lertxundi idazlea eta Jokin Mitxelena marrazkilaria ditu egile Familia xelebrea albumak.\nKIMU ipuin-bilduma, irakurtzen eta idazten ikasten ari diren 5 urtetik aurrerako umeei zuzendutako bilduma da, literatura eta ilustrazio maila handiko lanek osatzen dute eta helburua ere anitza dute. Lehen irakurleari zuzendutako bilduma izanik, mundua zein gizakia ulertzen eta ezagutzen, eta irudimena eraikitzen eta lantzen bidelagun izan nahi du. Bide batez, hitzen eta irudien bidez, irakurle gaztetxoenak entretenitu, irakurketan trebatu, hizkuntzan aberastu eta arteaz gozatzen irakastea ere badu helburu.\nHonela, bost dira orain artean argitaratu diren album ilustratuak. Juan Kruz Igerabideren eta Ainara Azpiazuren “Nire gorputzean bizi naiz” eta Alaine Agirreren eta Irrimarraren “Badauzkat nire zulotxoan…” liburuekin abiatu zen bilduma. Ondoren etorri ziren Garazi Kamioren eta Julen Ribasen “Galdu dena, azaldu dadila!” eta Castillo Suarezen eta Mikel Anteroren “Loinatzen loa”. Anjel Lertxundik eta Jokin Mitxelenak sortu dute bildumako azken lana, “Familia xelebrea”.\nAnjel Lertxundi – Jokin Mitxelena\nFamilia guztiak dira xelebreak. Eta, xelebreetan xelebreena, Erramun Babarrun, Mariaje Potaje, Serafin Mokofin eta Arantxa Balantxarena. Behin etxera bazkaltzera gonbidatu zuten lagun baten istorioa kontatzen da hemen. Gonbidatuta zaude zu ere.\nAnjel Lertxundik idatzi du Familia xelebrea\nJokin Mitxelenak ilustratu du Familia xelebrea


Gobernu korporatiboa | Nafarroako Kutxa Fundazioa\nNafarroako Kutxa Fundazioak gardentasun estandar zorrotzenak aplikatzen ditu bere ekonomia eta antolamendu kudeaketan, eta bere jarduera guztiei buruzko informazio eguneratu eta egiazkoa jartzen du jendearen eskura\nPATRONATUA ETA GOBERNU KORPORATIBOA\nPatronatua da fundazioaren gobernu eta ordezkaritza organo gorena, eta hari dagokio fundazioaren helburuak betetzeko beharrezkoak diren ahalmen eta gaitasun guztiak egikaritzea; betiere, fundazioaren estatutuetan xedatutakoari eta ordenamendu juridikoari erreparatuz.\nFundazioko patronatuko kideen karguak kargu pertsonalak eta ordezkaezinak dira, ordainsaririk gabeak, ez daude ezein aginteri lotuak, eta etikan zein erantzukizunean oinarritutako lana eginez gauzatzen dira.\nPatronatuko kideen posturako baztertu egiten dira honako hauek: hautetsiak; Nafarroako Administrazioko, Estatuko Administrazioko, tokiko erakundeetako edo administrazio horiekin lotura duen edo menpekoa den zeinahi erakundetako goi karguak; bai eta alderdi politikoetan, enpresa elkarteetan eta sindikatuetan kargu betearazleak edo zuzendari karguak dituztenak ere.\nFundazioaren estatutuen arabera, patronatuko kide izateko baldintzak dira, besteak beste, merkataritza zintzotasuna eta zintzotasun profesionala, eta egin beharreko lanarekin bat datorren prestakuntza eta eskarmentua. Karguaren iraupena lau urtekoa da, eta berrautaketa bakarra egitea dago aurreikusita.\nNafarroako Kutxa Fundazioaren gaur egungo patronatuak 2017ko uztailaren 20an hartu zuen kargua, eta honako hauek osatzen dute:\nLehendakaria: Javier Miranda Erro\nKidea: Iosu Ardaiz Loyola\nKidea: Cristina Bayona Sáez\nKidea: Fernando de la Hucha Celador\nKidea: Alberto Lafuente Jiménez\nKidea: Jesús Muruzábal Lerga\nKidea: Camino Oslé Guerendiain\nKidea: Cristina del Río Solano\nKidea: José Vicente Urabayen Azpilikueta\nPatronatuko kideak ez direnak:\nIdazkaria: Álvaro Eguiluz Martiarena\nProtektoratuaren ordezkaria: Elena Garde Macías\nGobernu korporatiboaren urteko txostena\nAurrezki Kutxei eta Banku Fundazioei buruzko abenduaren 27ko 26/2013 Legearen 48. artikuluak eta Nafarroako Kutxa Fundazioaren estatutuen 48. artikuluak derrigortzat jotzen dute urtero-urtero gobernu korporatiboaren urteko txostena argitaratzea. Txosten horren edukiak, egiturak eta argitalpen baldintzek bat etorri beharko dute Ekonomia eta Lehiakortasun Ministroak ondorio horietarako xedatutakoarekin. Urteko txostena, hain zuzen, azaroaren 30eko ECC/2575/2015 Aginduan xedatutakoaren arabera osatu beharko da, zeinek zehazten dituen gobernu korporatiboaren urteko txostenaren edukia, egitura eta argitalpen baldintzak, eta xedatzen dituen banku fundazioen kontabilitate betebeharrak.\nGobernu korporatiboaren 2015eko eta 2016ko txostenak.\nGobernu on korporatiboaren kodea\nNafarroako Kutxa Fundazioak beste urrats bat eman zuen, nola bere kudeaketa moduan, hala bere gardentasunean, eta Gobernu Onaren Kode hau onartu zuen. Fundazio ororen estatutuek bildu beharreko arauez eta lege derrigortasunez gainera, jardunbide egokirako oinarri batzuk ere jasotzen ditu, balio eta printzipio etikoetan oinarrituta bere jarduna zein bere organoena bideratuko dituztenak.


Hezkuntza Sailak HAUSPOA proiektuan parte hartzeko DEIALDI berri bat egin du 2018-2019 ikasturterako. Interesa izan dezaketen ikastetxeentzat jardunaldia antolatu da maiatzaren 8an Bilbon – g06 Lasarte Berritzegunea\nHezkuntza Sailak HAUSPOA proiektuan parte hartzeko DEIALDI berri bat egin du 2018-2019 ikasturterako. Interesa izan dezaketen ikastetxeentzat jardunaldia antolatu da maiatzaren 8an Bilbon\nHAUSPOA proiektuan parte hartzeko deialdia\nMaiatzaren 8ko Jardunaldia\nLehen Hezkuntza eta Derrigorrezko Bigarren Hezkuntza berezi irekian, hezkuntza berariaz sendotzeko proiektuetan eta curriculum-aniztasunaren bidez ikaskuntza eta errendimendua hobetzeko programetan unitateak zehazteko deialdia (2017-2018)\nADI!! MARTXOAREN 28KO HAUR HEZKUNTZAKO JARDUNALDIA BERTAN BEHERA\nprevious post: 2018-19 IKASTETXE PUBLIKOAK. DEIALDIAK: BIKAINTASUNERANTZ – ELEANIZTASUNERANTZ eta STEAM\nnext post: ZORIONAK Adunako herri eskolari!! Lehen Hezkuntzako saria lortu du «Bibliotráileeres 2018» lehiaketan


Paseo gidatuak Nafarroan barrena, betiere aukera paregabea herrialdearen dibertsitate natural eta kulturalaz gozatzeko - 17/08/2017\n2017ko abu. 17ko prentsa-oharra\nPaseo gidatuak Nafarroan barrena, betiere aukera paregabea herrialdearen dibertsitate natural eta kulturalaz gozatzeko\nJendeak oso harrera ona egin dio maiatzean abiarazitako ekimen honi. Urriaren 28ra arte, 20 irteera egingo dira 15 bidexkatatik, hiru paseo Nafarroako Done Jakue Bidearen zenbait ibilbidetatik eta mendiko bi Ibilbide Luze.\nNafarroako Gobernuko Turismo eta Merkataritza Zuzendaritza Nagusiak Foru Komunitatean senderismoa bultzatzen jarraitzen du paseo gidatuen programaren bidez, zeinak Nafarroaren dibertsitate naturala oso modu osasungarrian ezagutzea ahalbidetzen duen, herrialdeko bideei esker. Maiatzean hasi zen ekimena eta 20 ibilbide baino gehiago biltzen ditu, urriaren 28ra arte.\n15 bidexkatan barreneko paseo gidatuak biltzen ditu bideak dinamizatzeko programak; parte-hartzaileak, bide horietatik oinez ibiltzeaz gain, zenbait jarduera osagarri egiteko aukera izango du, hala nola monumentu historikoetarako bisitaldiak, tokiko produktuak dastatzea edo hegaztien kantuari buruzko tailerretara bertaratzea. Abuztuko astearte, ostegun eta larunbatetan egiten dira paseo horiek, eta iraileko eta urriko asteburuetan. 2 ordu eta 30 minututik 3 ordu eta 30 minutu bitarteko iraupena izaten dute gutxi gorabehera. Pertsona bakoitzeko 5 euroko prezioa dute irteera horiek, jarduera osagarria barne.\nEra berean, Done Jakue Bidearen aberastasun natural eta kulturalera hurbiltzeko aukera eskaintzen du zazpi eta hamar kilometro bitarteko zenbait paseo motzen bidez, Nafarroako tartean Bideak ezkutatzen duen ondareari buruzko azalpenekin aberastuta. Horrela, hiru ibilbide daude programatuta etapen zati bat oinez egiteko: ibilbide bat Izkotik Elorainoko herri eta zereal-soroetan barrena (abuztuaren 26an); beste bat Villatuertatik Iratxeko Monasteriora (irailaren 30ean) Ardoaren Iturrian geldialdia eginda; eta azkenik, Los Arcosetik Torres del Ríora (urriaren 21ean), Hilobi Santuaren eliza oktogonal erromanikora bisita eginez. 12 euroko prezioa dute paseo horiek, Iruñerako joan-etorriko autobusa barne.\nAzkenik, mendiko bi Ibilbide Luze (GR) biltzen ditu programak. Lehena Tapla eta Otsagabia bitartekoa izango da, irailaren 16an; bigarrena, aldiz, urriaren 21ean, Iribas eta Betelu bitartean. Bi kasuetan ere, ibilbidearen iraupena hiru ordu eta erdikoa izango dela aurreikusten da. Done Jakue Bidearen paseoekin bezala, 12 euro da Ibilbide Luzeen prezioa, Iruñerako joan-etorriko autobusa barne.\nHarrera ona izan duen ekimena\nNafarroan barreneko Paseo Gidatuen programazioan 300 pertsonak parte hartu dute orain arte, taldeka zein bikoteka. Pertsona horien guztien artean 150 inkesta egin dira, ibilbideak amaitzean haien balorazio eta iritziak jasotzeko. Parte-hartzaileek oso modu positiboan balioetsi dute ekimen hau, eta programak urte osoan iraun dezala ere iradoki dute. Era berean, inkestatutako pertsonek adierazi dute berriz egingo luketela paseoa, eta beren senitarteko eta lagunei gomendatuko lieketela.\nParte-hartzaileen jatorriari dagokionez, maiatzean eta ekainean gehienak nafarrak baziren ere, uztailean gora egin du beste autonomia-erkidego batzuetatik etorritako jendeak, hala nola Valentziatik, Kataluniatik, Madrildik, Euskaditik eta Galiziatik.\nEgindako inkestetan nabarmentzekoa da, halaber, bertaratutakoek egiten duten balorazio positiboa ibilbideen seinaleztapenari, ingurunearen garbitasunari, gidek emandako azalpenei eta jarduera osagarriei dagokienez.\nParte-hartzaileek diotenez, komunikabideei esker,Nafarroako Turismoari buruzko webguneari esker, Komunitateko turismo-bulegoen sareari esker, sare sozialei esker eta senitartekoei esker ezagutu dute programa.\nNafarroan nabaritu den senderismoari buruzko eskariaren ondorioz, Nafarroako Gobernuko Turismo eta Merkataritza Zuzendaritza Nagusiak liburuxka berri bat argitaratu du ‘Ezinbesteko 30 bidexka Nafarroan barrena’ izenburuarekin. Bidexka bakoitzari buruzko informazio zehatza biltzen du argitalpen horrek, mapa topografiko bat, ibilbidearen profila eta argazkia barne, baita webgunerako esteka duen QR kode bat, zerbitzu interesgarriak eta inguru bakoitzeko gastronomiari eskainitako atal bat ere.\nDinamizazioko plan hori egiteko, Bideak Turismo Jardueretako Enpresen Nafarroako Elkartearen eta ANARTU Turismo Agentzien Nafarroako Elkartearen (erregistratzeko izapideak egiten ari da) laguntza izan du Turismo Zuzendaritzak.\nHorrelako ekimenen bidez, Nafarroako bidexken eta ibilbide historiko tradizionalen eskaintza indartu nahi du Turismo eta Merkataritza Zuzendaritza Nagusiak, naturguneekin errespetuz jokatzen duen turismoa bultzatuz, eta Foru Komunitatearen kulturan, ondarean eta naturan oinarritutako bidaia-proposamen berriak eginez.


naiz: agenda - Martin Ugalderen bizitza eta lana biltzen duen erakusketa, Koldo Mitxelenan\nMartin Ugalderen bizitza eta lana biltzen duen erakusketa, Koldo Mitxelenan\n21.07.07 - 21.08.27\nMartin Ugalde jaio zela 100 urte beteko dira datorren azaroaren 11n, eta idazle eta kazetaria gogoratzeko abian dira hainbat ekimen. Aipagarria da Martin Ugalderen bizitza eta bere ekarpena bilduko dituen erakusketa. Hondarribiako Arma plazan egon da uztailaren 4a bitartean. Eta orain Donostiako Koldo Mitxelenan zabaldu ditu ateak, uztailaren 7tik abuztuaren 27ra.\nUgalderen seme alabak pozik agertu ziren ekimenarekin Hondarribian egindak aurkezpenean. «Gure aitak egindako lanaren zati handi bat ongi jasotzen da erakusketan, eta Hondarribian egitea guretzat garrantzitsua da. Oso eskertuak gaude eta erakusketaz gozatzera gonbidatu nahi genituzke herritarrak baita Hondarribira datozenak ere», adierazi zuten.\nUgalderen lan publikoaren digitalizazioa eta sareratzea ere iragarri dute. «Dudarik gabe, hauxe da mendeurrenak egingo duen ekarpenik handiena. Martin ugalderen lanaren parterik handiena duela urte batzuk Jakinek digitalizatu zuen. Digitalizazio hartatik abiatuta, osatu eta txukundu egingo da eta webgune batean jarriko dira bere lan argitaratu guztiak», kontatu dute.